ҲАР БИР АЁЛ ЭЪТИБОРДА | Хабарлар | Самарқанд вилояти ҳокимлиги\nҲАР БИР АЁЛ ЭЪТИБОРДА\nОқдарё туманида “Аёлларимизнинг бахти – халқимиз, жамиятимизнинг бахтидир” шиори остида маърифий-маънавий тадбирлар бўлиб ўтди.\nТадбирда жамиятда хотин-қизларнинг фаоллигини кучайтириш, уларни ижтимоий, маънавий қўллаб-қувватлаш, оғир ижтимоий вазиятга тушиб қолган аёлларга манзилли ёрдам кўрсатиш борасида амалга оширилаётган кенг кўламли ишлар туман мисолида манзилли намойиш этилди.\nИштирокчилар дастлаб “Муштарий Оқдарё” масъулияти чекланган жамияти қошидаги тикувчилик фабрикасида фаолият юритаётган хотин-қизлар учун яратилган шарт-шароит, уларнинг ижтимоий ҳимояси билан танишдилар.\nКорхона ўз фаолиятини 2017 йилда бошлаган. Бугунги кунда 35 турдаги трикотаж маҳсулотлари ишлаб чиқарилмоқда. Бу ерда туманнинг 400 нафар хотин-қизлари, коллеж битирувчилари иш билан таъминланган. Шунингдек, корхона қошида коллеж ўқувчиларини тикувчиликка ўргатувчи 2 ойлик ўқув курслари ҳам ташкил этилган.\nЎзбекистон маҳалласида “Ибратли оила” кўрик-танловининг туман босқичи бўлиб ўтди. Танловда ғолиб бўлган Болта қишлоғидаги Турсуновлар хонадонида замон талаблари асосида қурилган, ортиқча ҳашамларсиз, барча шароитларга эга уйни кузатдик. Хонадон эгалари ҳам содда, самимий инсонлар. Ушбу оила фарзанди Мадина Қурбонова 5 ёшдан рақс билан шуғулланиб, халқаро танловларда бош совринга сазовор бўлган.\nСеминар иштирокчилари туман истироҳат боғида “Ёшлар куни” муносабати билан ташкил этилган “Ўзбек қизларига дўппи ярашар”, “Менинг мўъжаз кутубхонам”, “Ёш тадбиркорлар” ва “Ёшлар куйлаганда” мусиқий дастурларини томоша қилди. Тумандаги умумтаълим мактаблари, “Баркамол авлод” маркази, мактабгача таълим муассасалари томонидан тайёрланган кўргазмалар намойиш этилди.\nТумандаги кам таъминланган, ижтимоий ҳимояга муҳтож 30 кишига вилоят ва туман ҳокимлигининг совғалари топширилди.\nТадбирда вилоят ҳокимининг ўринбосари, хотин-қизлар қўмитаси раиси вазифасини бажарувчи Ҳ.Шодиева иштирок этди.\nНуробод туманининг Жом маҳалла фуқаролар йиғинида 35 та МФЙдаги хотин-қизлар билан ишлаш ҳамда оилаларда маънавий-ахлоқий қадриятларни мустаҳкамлаш бўйича мутахассислар билан биргаликда тадбир щтказилди.\nЖом ҳамда Гирдиқўрғон маҳалласида истиқомат қилаётган 30 нафар хотин-қизлар ҳолидан хабар олинди ва 51 нафар имтиёзли кредит олган аёллар фаолияти билан танишилди. Уларнинг муаммолари ўрганилиб, масалалари жойида ҳал этилди, айримлари “Йўл харитаси”га киритилди.\nШунингдек, Жомда вилоят хотин-қизлар қўмитасининг “Сайёр қабули” ўтказилди. Унда 27 нафар аҳолининг мурожаатлари ўрганилди.\nСайёр қабулдан сўнг нотинч оила деб топилган М. Баратова хонадонига бориб, турмуш ўртоғи билан яраштириш чоралари кўрилди. Қўмита аъзолари ногиронлиги бўлган фарзандни тарбиялаётган К. Шодмонованинг хонаданига бориб, оила ҳолидан хабар олинди.\nПайариқ туман маданият уйида хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассислар фаолиятини самарали ташкил этишга амалий ёрдам кўрсатиш юзасидан ўқув-семинари ўтказилди.\nТадбирда ғалла ўрим-йиғими мавсумида фаол қатнашган, режани бажарган бир гуруҳ фермер аёллар тақдирланди.\nПастдарғом туманида қишлоқ хўжалиги соҳасида меҳнат қилаётган фаол хотинг-қизлар рағбатлантирилди. Ғалла мавсумида йиллик шартномавий режаларини ортиғи билан бажарган “Ўзбекистон” ва “Навоий” ММТП ҳудудидаги фермер хўжаликларининг икки нафарига вилоят хотин-қизлар қўмитасининг “Ташаккурнома”си топширилди.\nКиритилган вақти: 05/07/2018 11:25. Кўрилганлиги: 745\nМатериал манзили: https://samarkand.uz/press/news/har-bir-ayol-etiborda


Фаол ҳаёт тарзи қариш жараёнини секинлаштиради\n22:46 / 10.11.2016\nФаол ҳаёт тарзи ақлий салоҳиятга ижобий таъсир кўрсатиб, нафақат тана, балки мияни "жонлантиради".\nTranslational Research Institute for Metabolism and Diabetes (Моддалар алмашинуви ва диабет трансмиллий тадқиқот институти) тадқиқот институти бир гуруҳи кўнгиллиларнинг мушак тўқима намуналарини тўплайди. Маълум бўлишича, сон соҳасидаги мушак тўқимасининг бир бўлаги инсоннинг жисмоний ҳолати ҳақида кўп нарсаларни "айтиб бериши" мумкин экан.\nМетаболик фаол мушаклар\nИлм-фан ҳозирда қанча мушак тўқимамиз борлиги ва унинг қандай ҳолатда эканлигини билиш имконини беради.\nМетаболик фаол мушаклар - толаларнинг зарарли ёғлардан холи тури, унинг таркибида митохондриялар мавжуд. Улар биздаги ортиқча вазн, энергия даражаси ва қандли диабет ҳамда юрак-қон томир касалликларига чалиниш хавфи қанчалик юқори бўлишига улкан таъсир кўрсатади. Ҳатто саратон билан курашишда соғайиш имкони ҳам мушаклар саломатлигига боғлиқ экан.\nМушак толаларининг бу тури шу қадар муҳимки, фармоцевтика компаниялари уларни соғ ҳолатда сақлашга ёрдам берувчи дори воситаларини ишлаб чиқариш бўйича пойгани бошлаб юборишди. Бу жисмоний ёшликни узайтиради ва организмга касалликларни тезроқ бартараф қилишга ёрдам беради.\nБиз вақтнинг ўтиши ва бунинг жисмоний ҳолатимизга қандай таъсир ўтказаётганини сезмай қолишимиз мумкин. Ҳозир одамлар кўп вақтини ўтириб ўтказмоқда, ҳаракатчанлик йўқолмоқда, энергия даражаси аста-секин пасаймоқда. Бунинг натижасида биз шифокор ҳузурига шошиламиз ва унинг таҳлилларимиздан кўнгли тўлмаганини кўрамиз.\nҲар қандай вазиятдан чиқишнинг йўли бор. Масалан, ҳаёт тарзини фаоллаштириш мумкин.\nТадқиқотчилардан бири доктор Брет Гудпастернинг айтишича, мушакларнинг кучи ва саломатлиги ҳамда улардаги митохондриялар сони тўғридан-тўғри бизнинг қанчалик фаол ҳаракатланишимизга боғлиқ экан.\nАйнан нима билан шуғулланишимиздан (пиёда сайр қилиш ёки оғир жисмоний машқларни бажариш) қатъи назар, мушакларимиз микроскопик электростанциялар ишлаб чиқарувчи энергияга муҳтож бўлади.\nМушаклар ичидаги носоғлом ёғ\nАсосийси, чиройли пресс ёки бирор бир аъзони мукаммаллаштиришда эмас, мушакларнинг ичида қанча носоғлом ёғлар борлигидадир. У заҳарли бўлиши ва соғлом тўқималарнинг инсулинга сезувчанлигини камайтириши мумкин. Бу ортиқча вазн тўплаш механизмини ишга туширади, озишни мураккаблаштиради ва иккинчи турдаги қандли диабетга олиб келади.\nНосоғлом ёғли мушаклар заифликни келтириб чиқаради ва бизни камҳаракат қилади. Буларнинг барчаси треморнинг пайдо бўлиши ва мушак тўқималарини вақтидан илгари йўқотишга олиб келиш эҳтимоли бор.\nБиз қанчалик заифлашсак, жисмоний машқларни бажариш шунчалик қийинлашади, машқларнинг асорати ҳам оғриқлироқ бўлади. Натижада танлов аён - спорт клуби ёки сайрга чиқиш эмас, диванда ётиш ва телевизор кўриш.\nҚаришни қандай секинлаштириш мумкин?\nҲар қандай аэробик машқлар янги митохондрияларни ишлаб чиқарувчи тизимни фаоллаштиради. Организм кўпроқ энергия талаб қилгани туфайли митохондриялар генларга диққатни қаратади. Қанча кўп машқ қилсангиз, мушакларингиз ёғларни шунча самарали парчалай бошлайди.\nБунга катта куч сарфлашнинг ҳожати йўқ. Тадқиқотларга кўра, 3-7 кун давомида 45 дақиқадан тез қадамлар билан сайр қилиш янги митохондриялар ишлаб чиқарилишига олиб келади.\nТўғри овқатланишсиз соғлом ҳаёт тарзига риоя қилиб бўлмайди. Истеъмол қилаётган ҳар бир таомимиздаги ўсимлик ва ҳайвон оқсили ҳамда D витаминининг қўшимча порциялари (агар унинг организмдаги даражаси меъёрдан кам бўлса) жисмоний машқлардан кейин мушакларни қайта тиклашни тезлаштиради.\nШундай экан, сизнинг ҳам муайян машқлардан иборат графикингиз бўлса, биологик ёшингиз паспортингизда кўрсатилган рақамлардан анча кам бўлиши муқаррар.\nортиқча вазн қаришни секинлаштириш мушаклар ёғлар жисмоний машқлар\nAir India’нинг 34 нафар экипаж аъзоси кутилмаган сабаб билан парвозлардан четлатилди


«Единая Россия» РФ Давлат думасига сайловларда кўпчилик овозга эга бўлди – Газета.uz\n«Единая Россия» РФ Давлат думасига сайловларда кўпчилик овозга эга бўлди\nLotinchada На русском языке 21 сентябрь 2021, 09:29 Жаҳон\n«Единая Россия» («Ягона Россия) партияси 19 сентябрь куни бўлиб ўтган РФ Давлат Думасига сайловларда 49,82 фоиз овоз билан етакчига айланди, деб хабар берди РИА Новости.\nИккинчи ўринни 19 фоиз овоз билан РФ Коммунистик партияси (КПРФ), сўнгра 7,49 фоиз овоз билан Либерал-демократик партияси (ЛДПР) эгаллади.\nДастлабки маълумотларга кўра, етакчи бешликдан «Справедливая Россия — за правду» («Адолатли Россия — ҳақиқат учун») — 7,42 фоиз ва «Новые люди» («Янги одамлар») — 5,35 фоиз билан ўрин олди.\n«Единая Россия»дан кўрсатилган номзодлар Давлат Думасига сайловларда 199 та ўрин билан биринчиликни сақлаб қолди. Шунингдек, КПРФ аъзолари — 9 та, «Справедливая Россия» — 8 та ўринга эга бўлди.\nРФ Марказий сайлов комиссияси маълумотларига кўра, ЛДПР, «Родина» («Ватан»), «Гражданская платформа» («Фуқаролик платформаси») ва «Партия Роста» («Ўсиш партияси») биттадан депутатлик ўрнини қўлга киритди.\nМустақил номзодлар эса жами бешта ўринга эга бўлди.\n17−19 сентябрь кунлари Россиянинг тўққизта субъектида тўғридан-тўғри губернаторлар сайлови ўтказилди. 39 даъвогар орасида 10 та сиёсий партия вакили ва 1 та мустақил номзод бор эди. Қонун бўйича, номзод ғалаба қозониши учун 50% дан ортиқ овоз олиши керак.\n«Единая Россия» вакиллари 9 вилоятнинг 6тасида ғолиб бўлишди: Рамзан Кадиров — Чеченистонда (99,7%), Владислав Ховалиг — Тивада (72,4%), Вячеслав Гладков — Белгород вилоятида (78,79%), Артём Здунов — Мордовияда (78,26%), Олег Мелниченко — Пенза вилоятида (72,38%) ва Игор Руденя — Твер вилоятида (52,33%). Тула вилоятида мустақил номзод Алексей Дюмин (83,58%), Уляновск вилоятида — РФКПдан Алексей Русских (83,16%), Хабаровск ўлкасида — ЛДПР номзоди (56,77%) ғолиб бўлди.


ЎЗБЕКИСТОН РЕСПУБЛИКАСИ МАҲАЛЛА ВА НУРОНИЙЛАРНИ ҚЎЛЛАБ-ҚУВВАТЛАШ ВАЗИРИ в.б\nшанба, 14: 00-16: 00\nБиография Вазифалар тақсимоти\nсешанба, 16:00-17 00\nТурдиев Содиқжон – 1952 йили 3 декабрда Андижон вилояти Шаҳрихон туманида туғилган. Маълумоти– олий, иқтисодчи,\n1975 йил Тошкент халқ хўжалиги институтини тамомлаган.\nМеҳнат фаолиятини 1975 йилда Андижон вилояти Улуғнор тумани жамоа хўжалиги катта иқтисодчиси лавозимида бошлаган. Кейинчалик ушбу туманда “Оқ олтин” давлат хўжалиги бош иқтисодчиси, бош ҳисобчиси, 1985 йилда Aгросаноат уюшмаси бош иқтисодчиси, уюшма раиси ўринбосари вазифасини бажарувчи бўлиб ишлаган.\n1994-1995 йилларда Улуғнор тумани М.Иминов номли давлат хўжалиги бош ҳисобчиси 1995-1999 йилларда Шаҳрихон тумани “Олтин водий” жамоа хўжалиги бош ҳисобчиси, 1999-2003 йилларда “Олтин водий” ширкат хўжалиги раиси, 2003-2005 йилларда “Бўстон” ширкат хўжалиги раиси, 2005-2006 йилларда Шаҳрихон тумани “Сарвинозбону” фермер хўжалиги раҳбари, 2006-2012 йилларда Асака тумани “Асака жилоси” фермер хўжалиги раҳбари, 2012-2017 йилларда Ўзбекистон Фермерлар кенгаши раиси, 2017-2020 йилларда Андижон вилояти Жалақудуқ тумани ҳокими, 2020 йилда Ўзбекистон фахрийларнинг ижтимоий фаолиятини қўллаб-қувватлаш “Нуроний” жамғармаси республика бошқаруви раиси, 2020-2022 йилларда Ўзбекистон Республикаси Маҳалла ва оилани қўллаб-қувватлаш вазири ўринбосари лавозимларида фаолият кўрсатган.\nЎзбекистон Республикаси Президентининг 2022 йил 2 мартдаги тегишли Фармонига асосан, Ўзбекистон Республикаси Маҳалла ва нуронийларни қўллаб-қувватлаш вазирининг биринчи ўринбосари лавозимига тайинланган.\nОилали, 5 нафар фарзанди бор\nТурсунов Абдуллa Карабашович\nчоршанба, 10:00-13 00\nТурсунов Абдуллa Карабашович — 1959 йил 11 майда Жиззах вилояти Ғаллаорол туманида туғилган. Маълумоти олий, иқтисодчи, давлат бошқаруви\n1980 йил Самарқанд кооператив институти, 1997 йил Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\nМеҳнат фаолиятини 1980 йил Жиззах вилояти матлубот жамияти иқтисодчиси вазифасида бошлаган.\n1982-1985 йилларда Жиззах вилояти матлубот жамияти катта иқтисодчиси;\n1985-1992 йилларда Жиззах вилояти ижроия қўмитаси савдо бошқармаси ҳисобчи-тафтишчиси;\n1992-1996 йилларда “Жиззахсавдо” концерни бош ҳисобчиси, раис ўринбосари, раиснинг биринчи ўринбосари;\n1996-2000 йилларда Вазирлар Маҳкамаси ахборот-таҳлил бошқармаси ҳудудлар ва тармоқларни ривожлантириш дастурлари бўлими етакчи мутахассиси, бош мутахассиси;\n2000-2004 йилларда Вазирлар Маҳкамаси ахборот-таҳлил бошқармаси тармоқлар ва микроиқтисодий ривожлантириш дастурлари шўъбаси мудири;\n2004-2008 йилларда Вазирлар Маҳкамаси Иқтисодиёт ва ташқи иқтисодий алоқалар йиғма ахборот-таҳлил департаменти ҳудудлар масалалари бўйича бош мутахассис;\n2008-2016 йилларда Вазирлар Маҳкамаси Макроиқтисодий ривожлантириш, таркибий ўзгартиришлар, хорижий инвестицияларни жалб этиш ва ҳудудларни комплекс ривожлантириш масалалари йиғма ахборот-таҳлил департаменти ҳудудларни комплекс ривожлантириш шўъбаси мудири;\n2016-2017 йилларда “Қишлоқ қурилиш инвест” МЧЖ бош директори ўринбосари;\n2018-2022 йилларда Ўзбекистон Республикаси Президенти девони Ташкилий-кадрлар хизматининг маҳаллий давлат ҳокимияти органлари билан ишлаш шўъбаси мудири, Ўзбекистон Республикаси Президенти Администрацияси маҳаллий давлат ҳокимияти органлари билан ишлаш шўъбаси мудири лавозимларида фаолият юритган.\nЎзбекистон Республикаси Президентининг 2022 йил 2 мартдаги тегишли Фармонига асосан, Ўзбекистон Республикаси Маҳалла ва нуронийларни қўллаб-қувватлаш вазири ўринбосари лавозимига тайинланган.\nМухитдинов Мухтар Яшнарович\nМухитдинов Мухтар Яшнарович — 1973 йил 2 апрелда Тошкент шаҳрида туғилган. Маълумоти олий, механик, сиёсатшунос\n1996 йил Тошкент давлат техника университети, 2004 йил Ўзбекистон Республикаси стратегик таҳлил ва истиқболни белгилаш олий мактабини тамомлаган.\nМеҳнат фаолиятини 1996 йил Тошкент шаҳридаги 93-махсус трест жамоа корхонаси автоколоннаси бош муҳандиси вазифасида бошлаган.\n1999-2000 йилларда Қўйлиқ темир-бетон конструкция тажриба корхонаси бош муҳандиси ўринбосари;\n2000-2002 йилларда Ўзбекистон Республикаси Фавқулодда вазиятлар вазирлиги Техноген ва табиий тусдаги фавқулодда вазиятларни башорат қилиш ва олдини олиш илмий-тадқиқот лабораторияси экспертиза бўлими бошлиғи, “Қамчиқ” қидирув-қутқарув гуруҳи командири ўринбосари, командири, Тошкент вилояти фавқулодда вазиятлар бошқармаси аҳоли ва ҳудудларни муҳофаза қилиш бўлим катта офицери;\n2002-2004 йилларда Ўзбекистон Республикаси Президенти ҳузуридаги Стратегик таҳлил ва истиқболни белгилаш олий мактаби тингловчиси;\n2004-2006 йилларда Ўзбекистон Республикаси Фавқулодда вазиятлар вазирлиги Ташкилий-тезкор бошқармаси катта офицери, катта инспектори;\n2006-2007 йилларда Ўзбекистон Республикаси Фавқулодда вазиятлар вазирлиги Фавқулодда вазиятларда бошқарув маркази бошлиғи ўринбосари;\n2007-2010 йилларда Ўзбекистон Республикаси Фавқулодда вазиятлар вазирлиги Фавқулодда вазиятларда бошқарув маркази бошлиғи;\n2010-2017 йилларда Сурхондарё вилояти фавқулодда вазиятлар бошқармаси вазирлиги бошлиғининг биринчи ўринбосари – штаб бошлиғи, Ўзбекистон Республикаси Фавқулодда вазиятлар вазирлиги “Қамчиқ” Махсус қидирув-қутқарув бошқармаси бошлиғи, Ўзбекистон Республикаси Фавқулодда вазиятлар вазирлиги Фавқулодда вазиятларда бошқарув маркази бошлиғи;\n2017-2019 йилларда Ўзбекистон Республикаси Фавқулодда вазиятлар вазирлиги штаб бошлиғи ўринбосари – Тезкор бошқарма бошлиғи;\n2019-2020 йилларда Тошкент шаҳар фавқулодда вазиятлар бошқармаси бошлиғи;\n2020-2022 йилларда Тошкент шаҳар ҳокими ўринбосари – Тошкент шаҳар каналлардан фойдаланиш ва уларга туташ ҳудудларни ободонлаштириш бошқармаси бошлиғи лавозимларида фаолият юритган.


"Энг узоқ қамоқда қолаëтган журналист" деб эътироф этилган Муҳаммад Бекжонга бу сафар ҳам амнистия қўлланилмади.\nЎзбекистон расмий нашрлари Фарғона вилоят ички ишлар бўлими бошлиғи подполковник Адҳамжон Эсоновга таяниб, амнистия билан озодликка чиқарилган 17 маҳкумнинг уйига қайтганини ëзишди.\nЭсоновнинг маҳаллий матбуотга айтишича¸ айни пайтда бу 17 маҳкумни қайта тарбиялаш мақсадида махсус суҳбатлар олиб борилмоқда.\nАмнистия жараëнини кузатаëтган инсон ҳуқуқлари фаоли Суръат Икромов ўз тасарруфидаги маълумотларга таяниб¸ 500 га яқин маҳкум авф қилиниб, уйига қайтганини айтади:\n- Амнистияга тушганлар кунда 35 кишилик группа қилиниб, уйига жўнатилмоқда. Шу пайтгача менда бор маълумотларга кўра, 500 га яқин маҳкум уйига қайтди. Масалан, Тошкентдаги аëллар колониясидаги 2000 маҳкумдан 150 нафари амнистияга тушиб, уйига қайтгани ҳақида бизда маълумот бор. Энди бу рақамлар ўзгариб турибди¸ чунки амнистия жараëни давом этмоқда¸- дейди Суръат Икромов Озодлик билан суҳбатда.\nЧинозлик 56 яшар деҳқон Йўлдошали ака Йўлдошев амнистияга тушган қизи Гулноза Йўлдошеванинг қамоқ эшигидан чиқиб келган кунни ҳаëтидаги бахтли дақиқа деб ҳисоблайди:\n- 4 январ куни қизингни қамоқдан чиқарамиз¸ соат 11 га келинг¸ дейишди. Эрталабдан бориб қамоқхона эшигида кутиб турдим. Чиқишини роса пайсалга солишди. Кун жуда совуқ эди. Кеч 9 ларда қизим эшикдан чиқиб қучоғимга отилди¸- дейди амнистия боис озод қилинган маҳкуманинг отаси.\nСуҳбатдошга кўра, ўша куни Гулноза Йўлдошева билан бирга яна ўнлаб маҳкума аëл амнистия боис қамоқхонани тарк қилишган.\nҚозоғистонда қулликка тушган ака-укалари учун адолат излаб, маҳаллий мулозимлар билан зиддиятга киришган 26 яшар инсон ҳуқуқлари фаоли Гулноза Йўлдошева ўтган йили тамагирликда айбланиб, қамалган эди.\nГулноза Йўлдошева Ҳюман Райтс Уотч ташкилоти тарафидан “ўз ҳаққини ҳимоя қилгани учун тазйиққа учраган” фаол сифатида таърифланган маҳкумадир.\nЙўлдошеванинг ўзи амнистия боис озод қилинган кунни яхши эслашини Озодлик билан суҳбатда гапирди:\n- Ўша куни мени ишлаëтган жойимдан чақириб кетишди. Кейин амнистияга илиндинг табриклаймиз¸ дейишди. Аризага қўл қўйдиришди. Кейин чиқдим¸- дейди амнистия боис озод бўлган собиқ маҳкума.\nГулноза Йўлдошеванинг отаси Йўлдошали ака шунча йил яшаб амнистия деган калиманинг аҳамиятини қизи қамоққа олинганидан кейин тушуниб етганини айтади:\n- Илгари амнистия чиқибди¸ фалончи амнистияга тушибди деган гапларга парво қилмаганман. Аммо қизим Гулноза туҳмат билан қамалганидан кейин амнистия нималигини тушундим. Ëзмаган жойим қолмади. Туҳмат билан қамалган қизимни қамоқдан олиб чиқиш учун инсон ҳуқуқлари фаоллари билан биргаликда қаттиқ ҳаракат қилдим. Олтин амнистия дейишувди¸ мен учун қизимни қамоқдан озод бўлиши олтиндан ҳам қиммат¸- дейди Йўлдошали ака.\nАйни пайтда, суҳбатдош ўғри¸ қароқчи ва қотилларнинг амнистия қилинишига қарши эканини айтади.\nФарғона маҳаллий матбуоти талончилик ва ўғрилик қилиб, қамалган 30 яшар Акбар исмли йигитнинг амнистия боис қамоқдан озод бўлиб уйга қайтгани ва фойдали меҳнат билан шуғулланаëтганини ëзади.\nАйни пайтда Озодлик суҳбатлашган оддий фарғоналиклар амнистия боис озод бўлган ўғри ва талончилар ўз қилмишларини яна давом эттираëтганидан ташвиш билдиришди.\nЭътиқод маҳбуслари амнистияга тушмади\nОзодлик билан суҳбатда Гулноза Йўлдошева амнистия актига биноан озод қилиниши керак бўлган камерадошларининг кўпи қамоқда қолиб кетганини айтди:\n- Жиноий иши ва бошқа ҳолатлари бўйича амнистия актига тушадиган маҳкумаларнинг тўрт маротаба амнистия чиққанда ҳам қамоқда қолганига гувоҳман. Энди менга келсак мен қаттиқ ҳаракат қилдим. Ариза ëздим. Қолаверса, жамоатчилик резонанси ҳам бўлди¸- дейди Гулноза Йўлдошева.\nАйни пайтда жамоатчилик ташвишига сабаб бўлаëтган ўнлаб сиëсий маҳбус амнистиядан мосуво қолмоқда.\nШулардан бири ëзувчиларнинг Халқаро ПЕН клуби тарафидан виждон тутқуни деб аталган 75 яшар адиб Мамадали Маҳмудов 14 йилдан бери қамоқда қолмоқда.\nУнинг 14 йиллик қамоқ муддати шу йил февралида ниҳоясига етиши керак, аммо ҳозирча унинг авф этилиши борасида яқинларига ҳеч нарса айтилмаган.\nДиний воиз Хайрулла Ҳамидовга нисбатан амнистия қўлланмаслиги эҳтимоли юқори деб айтилмоқда.\nШунингдек, Ўзбекистон парламентининг собиқ депутати, "Эрк" партияси фаоли Мурод Жўраевнинг қамоқ муддати яна узайтирилди.\nМурод Жўраев Ўзбекистонда энг узоқ муддат тутқунликда бўлган сиёсий маҳбусдир.\nУ 1994 йилда давлат тўнтаришига уринишда айбланиб қамалган.\nХалқаро журналистлар қўмитаси тарафидан "шу кунда энг узоқ қамоқда қолаëтган журналист" сифатида қайд қилинган Муҳаммад Бекжонга ҳам амнистия қўлланмади.


Сирдарё вилоятида қиймати 40 млн евролик маиший чиқиндиларни қайта ишлаш корхонаси барпо этилади / Янгиликлар, фикрлар, воқеалар | Ўзбекистон\n27 июнь 2020 90 0\nИталиянинг Innovando компанияси “Сирдарё вилоятида қаттиқ маиший чиқиндиларни тўплаш ва қайта ишлаш корхонасини ташкил этиш” лойиҳасида қатнашади, дея хабар беради Хорижий инвестицияларни жалб этиш агентлиги.\nЛойиҳа доирасида қаттиқ маиший чиқиндиларни тўплаш, олиб чиқиш, саралаш ва қайта ишлаш бўйича кластерни яратиш режалаштирмоқда. Чуқур қайта ишлаш технологиялари туфайли чиқиндиларнинг 60 фоизини қайта ишлаш ва цемент тайёрлаш учун биогаз, пластик маҳсулоти ҳамда ҳом ашё гранулалари олиш учун иккинчи маротаба ишлатиш режалаштирилмоқда.\nКўп босқичли лойиҳани амалга ошириш 5 йилга мўлжалланган ва унинг умумий қиймати 40 миллион еврони ташкил этади. Заводнинг умумий майдони 30 гектарни ташкил этади.\nИталия томони биринчи босқичда италиялик компаниялар томонидан кейинги сармояларни жалб қилиш ва эксплуатация харажатларини қоплашга замин яратадиган тариф тизимини жорий этиш масаласини муҳокама қилиш зарурлигини таъкидлади. Кейинги босқич – бу чиқиндиларни қайта ишлаш чоғида иккиламчи ресурсларни олиш, уни амалга ошириш ва сотишдан иборатдир. Олинган маҳсулотлар кейинчалик хорижий давлатларга, шу жумладан, Италияга ҳам экспорт қилиниши мумкин.\n“Energy X Group” МЧЖ қўшма корхонаси кластернинг лойиҳавий ғояси ва уни амалга ошириш концепциясини бажарувчи ҳисобланади.


Қачонгача қишлоқ аёллари ўтин учун кетмон чопади? » Ўзбекистон янгиликлари – Zamin.uz\nҚачонгача қишлоқ аёллари ўтин учун кетмон чопади?\n13 апрель 2019, 08:50\nАйтишларича, жанубий вилоятларда фермерлар мавсумий ишчиларни ёллай бошлабди. Очиқроғи, кетмончи хотин-қизларга ярим-бир гектардан ғўза майдонлари бўлиб берилмоқда, деб ёзмоқда "Холис фикр" телеграм канали.\nТомошанинг қизиғи кузда бўлади. Фермер тракторида «корчевка» қилиб бергани учун хотин-халажнинг ўтинига ҳам кўз тикади. Ҳар гектаридан 24 қатордан ғўзапоя олиб қолиб, униям пуллайди. Инсоф ҳам керак-да, жаноб фермер! Лекин бу гапни ҳеч ким айтолганича йўқ. Кўкламдан кузгача кетмон чопган, ўтини юлган аёлларнинг ўзлари ҳам. Қандай айтсин?! Олис юртларга етиб борган газ қишлоққача етолмаётган бўлса, қиш давомида кўмир тугул, унинг кулиниям кўрмаётган бўлса...\nЯнгиликлар » Жамият » Қачонгача қишлоқ аёллари ўтин учун кетмон чопади?\n18:32 Жўрабеков нимани катта хато деб ҳисоблаши ва қандай қарорга таъсир кўрсата олмаганини айтди\n22:45 Туркман аёллари 8 мартда президентдан $11 совға олишади\n22:39 "Ошқовоқ палаги"да ўсган бодрингни кўрганмисиз?


Жараён 02.07.2019 24\nТаҳририятимизга муштарийлардан келадиган хатлар, ижодий машқлар битиклари оқими ҳар қачонгидек бир зум сусайган эмас. Улар газета саҳифаларидан ўрин олиши учун муҳаррирларимиз томонидан жиддий таҳрир этилади, сайқалланади. Айримлари эса шунчаки машқ ёки ҳисобот учунгина ёзилган иш эканлиги боис, муштарийлар учун кўпам қизиқ эмас. Бироқ, бизнинг манзилга йўлланган ҳар бир хат, ундаги битиклар доимий эътиборимизда.\nБОЛАНИНГ "ИККИЧИ"ЛИГИГА ОВҚАТЛАНИШ САБАБ БЎЛАДИ... МИ?\nОдатда мактаб ёки боғча ёшидаги болаларда эринчоқлик, хотира сусайиши, дарсларни ўзлаштира олмаслик каби белгилар кўзга ташлана бошласа, буни турли сабабларга йўямиз.\nБироқ ҳамма ҳам англаб етмайдиган жиҳат шуки, бу сабабларнинг асосийси овқатланиш тартиби билан боғлиқ. Агар бола ўз вақтида ва тартибли овқатланмаса, аввало иммунитети кучсизланиб бораверади ва унда эринчоқлик, хотира сусайиши каби белгилар намоён бўла бошлайди. Шундай экан, бола қачон ва қай тартибда овқатланиши керак, деган савол туғилади.\nБолани овқатлантириш кун давомида 5 марта: нонушта, иккинчи нонушта, тушлик, тушликдан кейинги ва кечки овқат тарзида амалга оширилса, энг самарали ҳисобланади. 3-7 ёшли боғча тарбияланувчисининг бир сутка ичида энергетик харажатлари 1600-1900 ккалга тенг бўлиб, шундан 25 фоизи нонушта ва 15 фоизи кечки овқатланиш ҳисобидан қопланади.\nОта-оналар болаларига ёшликдан тўғри овқатланишни ўргатиб борсалар, бу хусусият уларнинг бир умр соғлом турмуш тарзига риоя қилиши ва кучли иммунитетга эга бўлишларини кафолатлайди.\nАШУЛАНИ ҚЎШИҚҚА ҚОРИШТИРИБ ЮБОРМАЙЛИК\nЯқинда бир кўрсатувда бошловчи таниқли хонанда билан суҳбатлашаётиб, унга "Қани битта ашула эшитайлик" дея лутф қилди. Хонанда эса унинг илтимосига биноан қўшиқ айта бошлади.\nХўш, ашула билан қўшиқнинг нима фарқи бор, дейсизми?! Аслида ашула якка хонанда ёки хонандалар гуруҳига мўлжалланган, мумтоз ўзбек мусиқий меросида асосий ўрин тутувчи санъат йўлидир.\nСодда тил билан тушунтирганда, ашула асосан аруз вазндаги ғазалларга басталанган, кенг диапазонли катта авжларга, ўзининг қатъий тузилишига эга мусиқий ижод намунаси. Одатда ашуланинг куйлари қўйи пардалардан бошланиб, ўрта ва юқори пардаларда ривожланади, сўнгра дастлабки турғун товушда ниҳояланади.\nАшула жанри узоқ тарихга эга бўлиб, энг мукаммал кўринишлари Бухоро ва Хоразм мақомларининг наср (ашула) йўллари, Тошкент ва Фарғона водийсида кенг тарқалган мақом йўллари, катта ашула жанрида намоён бўлади.\nҚўшиқ кенг маънодаги шеърий-мусиқий жанрдир. У вокал мусиқанинг энг оммалашган, катта авжларга эга бўлмаган, кичик диапазонли, баланд нақоратли жанридир. Шунингдек, куйлашга мўлжаллаб тўқилган шеърий асарларнинг умумий ифодаси ҳисобланади.\nДемакки, анъанавий мусиқа ҳамда вокал санъати дурдоналарини халқимиз онгига сингдириш, фарзандларимизнинг мусиқий билимини бойитиш учун, энг аввало, миллий ашуламиз, унинг ўзига хос жиҳатлари ҳақида тасаввурга эга бўлишимиз лозим. Ҳатто оммавий ахборот воситаларида ҳам бу икки жанрнинг бир-биридан сираям фарқланмасдан қўлланилаётгани эса ачинарли ҳолатдир.\nҚамаши педагогика касб-ҳунар коллежи мусиқа фани ўқитувчиси\nЗАРГАРЛАР ФЕРУЗА ТОШИНИ НЕГА ҚАДРЛАШАДИ?\nМаълумки, айрим заргарлик буюмлари нафақат безак сифатида, балки инсон саломатлигига ижобий таъсир кўрсатадиган восита сифатида ҳам қадрланади. Буни аждодларимиз қадимдан билишган ва маҳаллий заргарлар турли тақинчоқларни ясашда ана шундай элементлар, тошлар ва қоришмалардан кенг фойдаланишган.\nЗаргарликда кенг қўлланиладиган минераллардан бири феруза тошидир. "Дори-дармонлар хазинаси" асарида қайд этилишича, ферузага озгина сурма текқизиб кўз қовоқларига ишқаланса, жуда катта фойда бўлармиш. Феруза тошига эрта тонгдан туриб қараш эса кўриш қобилиятининг яхшиланишига сабаб бўлар экан.\nҚадимгиларнинг айтишларича, феруза тоши йиқилганда жароҳат олишдан асраган, юракни бақувват қилган ҳамда қўрқувдан халос этган.\nШу билан биргаликда, феруза тошининг гўзаллиги, унинг ёруғ ва ёрқин ранги кишиларнинг бу минералга бўлган қизиқишини янада оширади. Айни сабабларга кўра ҳам цивилизация тарихида қадимдан маълум бўлган бошқа ҳеч бир минерал ферузачалик юқори ўрин тутмаган.\nШаҳрисабз шаҳар Амир Темур номли моддий маданият тарихи музейи бош мутахассиси\nМУЗҚАЙМОҚ ВА САЛҚИН ИЧИМЛИКЛАР ҲАЁТИНГИЗГА ХАВФ СОЛМАСИН\nМаълумки, иссик кунлар бошланиши билан бозорлар атрофи ҳамда одамлар кўп тўпланадиган бошқа жойларда салқин ичимликлар ва егуликлар, жумладан, музқаймоқ, "морс" ичимлиги савдоси авжига чиқади.\nҲозирги кунда кўплаб уддабуронлар қўлбола услубда (фрезер ускунаси ёрдамида) тайёрланган юмшоқ музқаймоқни кўча-куйда, йўллар ёқасида, автобус бекатларида сотишмоқда. Аммо бу мумкин эмас. Боиси, фрезер ускунаси орқали тайёрланаётган музқаймоқни фақат санитария-гигиена талабларига жавоб берадиган турғун савдо шохобчаларидагина сотишга рухсат этилади. Қадоқланган музқаймоқ ҳам тегишли тартибда санитария-гигиена кўригидан ўтган жойларда, ишлаб чиқариш қоидларига қатъий риоя қилинган ҳолда тайёрланиши лозим.\nБундан ташқари, музқаймоқ ва салқин ичимликлар савдоси билан шуғулланадиган умумий овқатланиш, савдо субъектлари (кафе, ресторан) ходимлари белгиланган тартибда тиббий кўрикдан ўтган, халат ва қўлқоплар билан таъминланган бўлиши шарт. "Морс" ичимлигига ҳам шу каби талаблар қўйилади. Яна бир жиҳати, "морс" сотишда фақат бир марта ишлатиладиган идишлардан фойдаланиш лозим. Бир идишдан кўпчиликнинг фойдаланиши эса касаллик юқтириб олиш хавфини кескин оширади.\nШундай экан, музқаймоқ ёки "морс" сотиб олишдан олдин унинг қаерда, қай ҳолатда ва қай тартибда сотилаётганига эътибор қаратсак, савдода санитария-гигиена қоидаларига риоя қилинганлигига ишончимиз комил бўлгандан сўнггина уни олиб истеъмол қилсак, ўз соғлигимизни ўзимиз асраган бўлардик.\nҚарши шаҳар ДСЭНМ овқатланиш гигиенаси бўлими санитария врачи


Сурия исёни: АҚШ расмий Дамашққа баҳамжиҳат бўлиб жазо қўллашга чақирмоқда - BBC News O'zbek\nСурия исёни: АҚШ расмий Дамашққа баҳамжиҳат бўлиб жазо қўллашга чақирмоқда\nАҚШ Давлат котиби Ҳиллари Клинтон намойишларни аёвсиз бостиришда давом этаётгани учун Сурия ҳукуматига қарши кенг кўламда жазо чоралари қўллашга чақирган.\nКлинтон хоним Сурияга киритаётган сармоялари боис, айниқса, Хитой ва Ҳиндистон расмий Дамашққа босимларини кучайтиришлари мумкинлигини айтган.\nУнга кўра, бошқа давлатларнинг дастагисиз мамлакати якка боши билан Сурия Президенти Башар ал-Ассадни истеъфо беришга даъват этмоқчи эмас.\n"Президент Ассадга босим ўтказиш учун қилишимиз лозим бўлган энг муҳим масала - уларнинг нефть ва газ саноатига санкциялар киритиш", деб айтган Клинтон хоним.\nАҚШ Давлат котиби мамлакати Россиянинг Сурияга қурол-яроғ сотишни бас қилишни хоҳлашини ҳам қўшимча қилган.\nАксилҳукумат Сурия Инқилоби Мувофиқлаштирувчилари Уюшмаси аъзоси Амир ал-Содиқнинг айтишича, расмий Дамашққа нисбатан иқтисодий жазо чораларининг киритилиши ўзларининг мавқеъларини янада мустаҳкамлаши мумкин.\n"Бу каби амал ҳозир сукут сақлаб ўтирган мамлакатдаги кўпчиликнинг мавжуд тузумга қарши кучлироқ позицияни эгаллашлари ва ҳозирги тинч инқилоблар жиддийроқ натижага эришиши учун ўз қўллаб-қувватловларини таклиф этишларига ёрдам беради", дейди у.\nПайшанба кунги музокаралари ортидан, АҚШ Президенти Барак Обама ва Туркия Бош вазири Ражаб Тойиб Эрдўғон Сурияда тинч фуқароларга нисбатан куч ишлатилаётганидан "чуқур хавотирда" эканликларини яна бир бор баён қилишганди.\nСуриядаги инсон ҳуқуқлари фаолларига кўра, кеча пайшанба куни аскарлар яна камида 24 кишини ўлдиришган.\nАммо сўнгги зўравонликларга қарамай, бугун жума куни бамдод намози ортидан яна оммавий намойишлар бошланиб кетган.\nҲукумат кучлари бу гал ҳам намойишларни бостиришга уринишаркан, Суриядан келаётган сўнгги хабарларга кўра, икки тинч фуқаро ўлдирилган.\nМаҳаллий инсон ҳуқуқлари фаолларига кўра, ҳодиса шимолий Идлиб вилояти ва пойтахт Дамашқ сарҳадларида юз берган.\nСурияда Президент Башар ал-Ассад оиласининг 41 йиллик бошқарувига қарши намойишлар шу йил март ойидан буён давом этиб келади.\nОрада кечган вақт давомида 1.700 дан ортиқ киши қурбон бўлган, ўн минглаб кишилар ҳибсга олинганлар.\nСуриядан келаётган хабарларга кўра, хавфсизлик кучлари шарқий Дейр ал-Зуур шаҳри назоратини қўлга киритиш йўлидаги амалиётларини давом этдиришмоқда.\nКеча пайшанба куни бу ерда камида 3 кишининг ўлдирилгани хабар берилганди.


Нико Ковач: Биз биринчи поғонани бериб қўйиш ниятимиз йўқ - Offside.uz – Offside'да бўлинг, офсайдда қолманг!\nФутбол — қонли дўзах. (Алекс Фергюсон 1999 йилги ЕЧЛ финалидан сўнг)\nНико Ковач: Биз биринчи поғонани бериб қўйиш ниятимиз йўқ\n"Бавария" навбатдаги чемпионлик учун курашмоқда\nГермания Бундеслигасининг 29-турида "Бавария" сафарда "Фортуна" устидан ғалаба қозонди. Учрашувдан сўнг Нико Ковач ўз фикрларини билдириб ўтди.\n"Биз ўйинга жиддий тайёргарлик кўрдик ва ғалаба қозонишга ҳақли эдик. Жамоамиз яхши ўйнади ва Бундеслига етакчиликни яна ўз қўлимизга олдик. Мавсумнинг қолган қисмида етакчиликни бериб қўйиш ниятимиз йўқ.\nҚолган турлар давомида бизга осон бўлмаслиги аниқ. "Бавария" шу темпни ушлаб қолишга ҳаракат қилади. Нойернинг жароҳати борасида аниқ бирор фикрни айта олмайман. Барчаси, эртага бўлиб ўтадиган тиббий кўрикдан кейин маълум бўлади", - дейди Ковач.\n15/04, 11:35 0\nМиржалол Қосимов: Дуранг ҳаққоний бўлди\nБугун, 22:05 0 Янгиликлар\nАндрей Канчельскис: Сен урасан, сенга ҳам уришади.\nБугун, 21:55 0 Янгиликлар


Европа ва миллатчилик: Нега радикал ўнгчилар нуфузи ортмоқда? - BBC News O'zbek\nСайловчиларнинг хайрихоҳлиги ортидан ўта-ўнгчилар Австрия ва Италияда бошқарув ҳокимиятига кириб олишга муваффақ бўлди.\nИспанияда эса 1975 йили мамлакатга демократия қайтганидан бери радикал ўнгчилар илк бор парламентдан ўрин эгаллади.\nГлобализация, иммиграция ва миллий ўзлик масалалари ўта-ўнгчи кучларнинг машҳурлиги ортишига замин яратмоқда.\nТаҳлилчилар 23-26 май кунлари Европа Парламентига бўлиб ўтадиган сайловда ҳам кучлар мувозанатида сезиларли ўзгариш юзага келишини тахмин қилмоқда.\nХўш, Европа сиёсий майдонида радикал миллатчиларнинг бундайин таъсир кучи ортаётганига сабаб не?\nҚуйида иттифоққа аъзо айрим давлатлардаги сиёсий манзара билан танишишингиз мумкин.\nИталиялик сиёсатчи Маттео Салвини минтақадаги миллатчи партияларни Европа даражасида бирлаштиришга уринаётган шахс сифатида маълум. Унинг ўнгчи кайфиятдаги Лига партияси 2018 йил июнь ойида ўзининг рақиби бўлмиш Беш Юлдуз Ҳаракати билан ҳукумат коалицияси ташкил этган.\nImage caption Жаноб Салвини шу ойда ўзи илгари сурувчи қарашларга хайрихоҳ партиялар билан иттифоқ тузган.\nЛиганинг қудратга келиши молиявий инқироз оқибатлари ва Шимолий Африкадан кўп миқдорда қочқинларнинг оқиб келиш вақтига тўғри келган. Ички ишлар вазири сифатида жаноб Салвини янги ҳукуматнинг иммиграцияга қарши сиёсат юритишига босим ўтказган.\nЖаноб Салвини шу ойда ўзи илгари сурувчи қарашларга хайрихоҳ партиялар билан иттифоқ тузган.\nҲозирга қадар Маттео Салвинининг Лигасига Германиянинг AfD, Дания Халқ Партияси, Австрия Озодлик Партияси, Франциянинг Миллий Бирлик партияси ва бошқа бир қанча миллатчи кучлар келиб қўшилган.\nЖорий ойнинг аввалида француз ўта-ўнгчи кучлар етакчиси Марин Ле Пен жаноб Салвини билан суратга тушиб, улар биргаликда Европарламент сайловида ғолиб чиқишга тайёр эканини таъкидлаган эди.\nЎта-ўнгчи Германия учун Муқобил (AfD) партияси 2017 йилда илк бор федерал парламентдан ўрин эгаллаб, мамлакатдаги энг йирик мухолифатга айланган эди.\nБирламчи мақсади евронинг Германияда ягона пул бирлиги ўлароқ муомалада бўлишига қаршилик кўрсатиш бўлган AfD ҳукуматни иммиграцияга нисбатан қатъий чекловлар жорий этишга ундаган ва Исломнинг ошиб бораётган таъсиридан хавотир билдирган.\nГермания ҳукумати миллиондан ортиқ ноқонуний муҳожирларнинг мамлакатга киришига рухсат бериши ортидан AfD'нинг жамиятдаги нуфузи ортиб кетган.\nШу кунларда рўй берган энг муҳим воқеалардан бири радикал ўнгчи Vox партиясининг Испания парламентида 24 ўринни эгаллагани бўлди.\nVox Испания давлати бирлигини муҳофаза этиш, ноқонуний муҳожирларни мамлакатдан ҳайдаб чиқариш ва жинсий тенгсизликка қарши қонунларни бекор қилиш ғояларини тарғиб этади. Бўлгинчилар 2017 йил октябр ойида Каталония мустақиллигини қўлга киритишга уриниши ортидан радикал миллатчиларни қўллаш даражаси ошгани кузатилган. Vox Каталония мустақиллиги ғоясига қаршилик билдириб келади.\nАксар одамлар диктатор Франсиско Франко тузумининг хунрезликларини кўрган Испанияда ўта-ўнгчи кучларнинг бош кўтаришига имкон йўқ, деб ҳисоблар эди. Бироқ 28-апрел сайловида Вох эришган натижа бунинг аксини кўрсатмоқда.\nОзодлик Партияси (FPÖ) 2017 йилда ҳукумат коалициясига қўшилган вақтда, Ғарбий Европада қудратга келган ягона радикал ўнгчи кучга айланган эди.\nХудди Германиядаги каби муҳожирлар муаммоси ҳам FPÖ'нинг муваффақиятини таъминлаган асосий омил ўлароқ кўрилади.\nМиллий Бирлик етакчиси бўлмиш Марин Ле Пеннинг уринишларига қарамай, 2017 йилдаги президентлик сайловида Эммануэл Макрон улоқни радикал миллатчилар қўлидан тортиб кетган эди.\nБундан ташқари Ле Пен хонимнинг ўша вақтларда Миллий Фронт, дея номланган ўта-ўнгчи партияси парламентга киришнинг ҳам уддасидан чиқа олмаган.\nАйни вақтда, ижтимоий сўровномалар Миллий Бирлик сифатида янгиланган миллатчилар партиясининг обрўси ошиб бораётганини кўрсатмоқда.\nImage caption Ле Пен хоним еврога қаршилик қилиб келади\nЛе Пен хоним еврога қаршилик қилиб келади ва Европани оммавий иммиграцияга йўл очиб берганликда айблайди.\nУ, шунингдек, Европадаги бошқа фикрдошлари билан ҳам кучни бирлаштирмоқда.\nШу ойда Ле Пен хоним Ислом ва Европа Иттифоқи тузилмасига қарши ғояларни илгари сурувчи голландиялик сиёсатчи Гирт Вилдерс билан ёнма-ён кўриниш берган эди.\nImage caption Туб мафкураси нео-нацизм бўлган SD ўтган йиллар ичида ўз имижини ўзгартирган.\nИммиграцияга қарши Швед Демократлари (SD) партияси 2018 йилдаги сайловда сезиларли натижани қўлга киритиб, 18 фоизга яқин овоз олган.\nТуб мафкураси нео-нацизм бўлган SD ўтган йиллар ичида ўз имижини ўзгартирган. У маданиятлар турфа хиллигига қарши тарғибот олиб боради ва иммиграция жиддий назорат остида бўлсин, дейди.\nЎта-ўнгчи Финлар Партияси 2019 йил апрел ойида ўтказилган ялпи сайловда иккинчи ўрин билан кифояланишга мажбур бўлган.\nУнинг муваффақияти икки асосий сиёсатга асосланган: иммиграцияга қаршилик кўрсатиш ва иқлим ўзгариши билан кураш йўлида таклиф этилаётган баландпарвоз сиёсий таклифларни рад этиш.\nЭстония Консерватив Халқ Партияси (EKRE) парламентдан илк бор 2015 йилда жой эгаллашга муваффақ бўлган.\nОрадан тўрт йил ўтиб, EKRE сайловдаги улушини икки баробарга оширишни уддалаган ва мамлакатдаги учинчи йирик сиёсий партияга айланган.\nEKRE аксил-иммиграция платформасида сайловолди кампанияси олиб борган, шунингдек, бир жинсли никоҳни ҳам танқид қилиб келади. Унинг етакчиси Мартин Ҳелме бир вақтлар фақатгина оқ танли одамларнинг Эстонияга кўчиб келишига рухсат берилиши лозимлигини таъкидлаган эди.\nИммиграция мавзуси кучли таъсир ўтказган 2018 йилги сайловда Венгрия Бош вазири Виктор Орбан учинчи муддатга лавозимида қолишнинг уддасидан чиққан эди.\nImage caption Венгрия Бош вазири Виктор Орбан учинчи муддатга лавозимида қолишнинг уддасидан чиққан\nУ бу ғалабани Венгрияни ҳимоя қилиш имконияти сифатида тасвирлаган.\nЖаноб Орбан ўзини узоқ вақтдан буён Европа ва Венгрияни мусулмон муҳожирлардан сақловчи шахс ўлароқ намоён этиб келади.\nАнча вақт сайловчилар эътиборини қозона олмаганига қарамай, иммиграцияга қарши сиёсатни тарғиб қилувчи Словения Демократик Партияси бу йилги ялпи сайловда энг катта кучга айланди.\nПартия етакчиси Янез Янса муқаддам Бош вазир лавозимида фаолият юритган ва Виктор Орбаннинг қўллаб-қувватлаши билан танилган.


"Бухоро" - "Насаф": Таркиблар!\nСуперлига 19-туридан ўрин олган "Бухоро" - "Насаф" учрашуви бошланғич таркиблари маълум бўлди. Улар билан танишинг:\n16.00 "Бухоро" - "Насаф"\n"Бухоро": 20.Сардор Қобулжонов, 4.Миржалол Жумаев, 5.Бобиржон Аманов, 7.Суҳроб Неъматов, 11.Зоҳир Пиримов, 17.Беҳруз Садиллоев, 19.Бекзод Саидов, 28.Эргаш Исмоилов, 71.Файзуллобек Жуманқўзиев, 98.Солибек Каримов, 99.Муҳаммад Ғиёсов.\n"Насаф": 1.Умиджон Эргашев, 4.Ҳусниддин Алиқулов, 7.Дилшод Раҳматуллаев, 8.Дилшод Саитов, 10.Бобир Абдихолиқов, 14.Шароф Муҳитдинов, 20.Ислом Кенжабоев, 34.Шерзод Насруллаев, 77.Ойбек Бозоров, 88.Марко Станоевич, 92.Умар Эшмуродов.\nБухоро Насаф Ўзбекистон. Суперлига\n"Қўқон-1912" Тошкентда машғулотларни бошлади. Таркибда янгилар бор


Motorola компанияси IP68 ва Gorilla Glass Victus’га эга «ўлмайдиган» смартфонини тақдим этди - Daryo\n15:39, 18.06.2021 18744\nMotorola Британиянинг ҳимояланган телефонлар ишлаб чиқариш билан шуғулланувчи Bullitt Group компанияси билан битим имзолаган бўлиб, 17 июнь куни ушбу ҳамкорликнинг илк натижаси Motorola Defy (2021) номи остида тақдим этилди, деб хабар беради IXBT.\nMotorola Defy смартфони HD+ сифатни қўллаб-қувватлайдиган 6,5 дюймли дисплей билан жиҳозланган бўлиб, у Corning Gorilla Glass Victus ойнаси билан ҳимояланган. Фронтал қисмида 8 мегапикселли селфи камера учун томчисимон қирқим мавжуд. Телефон мустаҳкам пластик корпусга эга, сув ва чангдан IP68 стандарти бўйича ҳимояланган. Шунингдек, Motorola’нинг маълум қилишича, Defy модели Цельсий бўйича -25 даражадан +55 даражада ишлай олади. Янги Motorola Defy 1,8 метр баландликдан тушиб кетишга ҳам бардошли.\nСмартфоннинг асосий камераси 48 мегапикселни ташкил этиб, унга қўшимча равишда макро суратга олишлар ва чуқурликни ўлчаш учун 2 мегапикселли камералар ўрнатилган. Смартфон бир кристалли Snapdragon 662 тизими базасида яратилган, тезкор хотираси 4 гигабайтни, ички хотираси эса 64 гигабайтни ташкил этади. Аккумулятор сиғими 5000 мА/соат ва 20 ваттли тезкор қувватланиш функциясига эга. Қурилма Android 11 операцион тизимида ишлайди, шунингдек, унга 3,5 миллиметрли разём ва USB-C ўрнатилган.\nMotorola Defy кейинги ҳафтада Европа бозорларида 325 доллар қийматида сотувга чиқади.\nАввалроқ ечиладиган аккумуляторга эга «ўлмайдиган» смартфон — Samsung Galaxy ХCover5 тақдим этилгани тўғрисида хабар берилганди.\nМавзуга доир: Motorola компанияси Snapdragon 870’да ишлайдиган дунёдаги биринчи смартфон — Edge S’ни тақдим этди\n10:10 Бугун 0\n10:05 Бугун 952\n09:48 Бугун 1105\n09:35 Бугун 3801\n21:15, 25.07.2021 68037


Криштиану Роналду жиноий жавобгарликка тортилиши мумкин - Darakchi\nСПОРТ 06.12.2016, 15:57\n«Реал» клуби ҳужумчиси Криштиану Роналду солиқ тўлашдан қочганликда айбланиб, жиноий жавобгарликка тортилиши мумкин, дея хабар қилмоқда CBS Sports нашри.\nРоналду ҳар хил йўллар билан солиқ тўлаш мажбуриятидан қочган бўлиши мумкин, дея баҳоланмоқда. У Испанияда фаолият юритишига қарамай, ҳомийлик шартномаларини Дублиндаги Multisport Image Management компанияси орқали тузган. Маълумот ўрнида, Ирландияда фойдадан олинадиган солиқ 12,5% бўлса, ўша вақтлари Испанияда бу кўрсаткич 43,5%га тенг эди.\nАввалроқ, Spiegel нашри Роналду агенти Мендеш томонидан ишлаб чиқилган тизим бўйича 150 млн еврони яширганлигини хабар қилган эди. Бироз ўтиб, Мендешнинг компанияси Роналду барча солиқ мажбуриятларини бажарганлиги тўғрисида ариза билан чиқган.\nФутболдаги ноқонуний пул айланмаларига қарши курашувчи Football Leaks гуруҳи, яқин уч ҳафта ичида ушбу мавзуга оид шов-шувли маълумотлар тақдим этишни ваъда қилмоқда.


Олманинг биз билмаган хусусиятлари – Сизга керак - бизда бор\nТабиат – шифо манбаи. Унинг неъматларидаги мужассам ноёб хусусиятлар инсонни оғир касалликлардан ҳам халос этишга қодир. Манбаларда келтирилишича, дунёда биргина олманинг 7 мингга яқин нави мавжуд. Бизнинг ватанимизда эса унинг юздан зиёд тури парвариш қилинади.\nОлма меваси С, В1, В2, Р, Е витаминларига, марганец, калий минераллари ва темир моддасига бой. Шифокорлар калийнинг қон босимини меъёрлаштириши, тиш эмали ва суяк тўқмаларини мустаҳкамлаши туфайли олма истеъмоли организм учун фойдали эканлигини таъкидлашади. Олма таркибидаги пектин моддаси орнинизмдан ортиқча холистерин чиқиб кетишига кўмаклашади. Қолаверса, пектин моддаси қанд касаллиги пайдо бўлиши хавфини камайтиради. Шунингдек, олма таркибидаги пектин юз териси рангини тиниқлаштиришда муҳим роль ўйнайди.\nБританиялик олимларнинг фикрига кўра, киши кунига 3 дона олма истеъмол қилса, исталган ёшда хотираси мустаҳкам бўлиб, кексалик билан боғлиқ паришонхотирликнинг олди олинар экан.\nЮрак-қон томир хасталикларидан азият чекувчилар учун олма фойдали, -деб ёзади фан доктори Е. Маланкина.\nГипертониянинг оғирлашмаган турларини бирор қўшимча дори-дармонларсиз олманинг ўзи билан даволаш мумкин. Дастурхон мевалари орасида олма муайан нисбатларда бўлиши артериал босимни туширибгина қолмай, юрак фаолияти билан боғлиқ шишларни бартараф этади. Британиялик ва италиялик шифокорлар қондаги холестеринни камайтириш ҳамда инфаркт ва инсултнинг олдини олиш учун олмани мунтазам равишда танавул қилишни тавсия этишади.\nБироқ ойига биттагина олма ейишнинг ўзи билан иш битмайди, олмани мунтазам истеъмол этиб туриш лозим.\nАйни паллада олма бозорларимиз расталарини безаб турибди. Ўзи ва яқинларининг соғлиғига эътиборсиз бўлмаган кишиларга маслаҳатимиз олманинг шифобахш хусусиятидан баҳраманд бўлинг!


АҚШ Молия вазирлиги: Туркия ҳукумати ИШИДдан нефть сотиб олиш билан шуғулланаётгани йўқ\n10:55 / 17.12.2015\nАмерика ҳукумати турк ҳукуматининг ИШИД террористик гуруҳидан нефть сотиб олаётгани тўғрисидаги маълумотларга эга эмас. Бу ҳақда 16 декабрь куни АҚШ Молия вазирининг ўринбосари Адам Шубин Оқ уйда ўтказилган брифингда маълум қилди.\nУндан Россия раҳбариятининг Туркия ИШИДдан нефть сотиб олаётгани тўғрисидаги айбловига изоҳ беришни сўрашди. “Биз Туркия ҳукумати ИШИДдан нефть сотиб олаётгани бўйича ҳеч қандай далилларни кўраётганимиз йўқ”, - дея жавоб берди ўринбосар.\nШубин Туркиянинг ноҳукумат тузилмалари томонидан ИШИД нефти харид қилинаётган борасида АҚШ эга бўлган маълумотлар борасида аниқлик киритмади.\nШубин томонидан тақдим этилган далилларда ИШИД нефтининг асосий савдоси ҳажми бевосита террористлар назорати остидаги нефть қудуқларида бўлаётганига ишора қилмоқда. “Бошқа сўз билан айтганда, улар (нефтни) воситачилар ва қора бозор иштирокчилари томонидан сотмоқда”, - деди АҚШ Молия вазирлиги вакили.


“Нефтчи” охирги марта чемпион бўлганида таркибда кимлар бор эди? / CHAMPIONAT.asia\n“Нефтчи” охирги марта чемпион бўлганида таркибда кимлар бор эди?\n12 фев 12:38\nТеглар : Олий лигаНефтчиЧемпионФарғона\nФарғонанинг “Нефтчи” клуби сўнгги бор 2001 йилда Ўзбекистон чемпиони бўлган эди.\nЎша чемпионлик мавсуми ҳақида турли маълумотларни ёдингизга солиб ўтишга қарор қилдик.\n2001 йил 9 ноябрь. Ўша куни “Нефтчи” аслида 20 июнь куни ўтказилиши лозим бўлган 17-турнинг қолдирилган учрашувида Тошкент вилоятининг “Дўстлик” жамоасини қабул қилди. Ғалаба Юрий Саркисян бошчилик қилаётган жамоанинг тарихда 5-бўлиб олтин медалларга эга чиқишини англатарди. Буни яхши англаган “Нефтчи” дастлабки дақиқалардан олдинга ташланди. Стадионни тўлдириб ўтирган ишқибозлар Умид Исоқов ва Мансур Саидов меҳмонлар дарвозасини ишғол қилганда ажойиб хурсандчилик билан голларни нишонлашганди. Айниқса, ўйиннинг охирги дақиқаларида яқинлашиб келаётган чемпионликни нишонлаш эсда қоларли бўлган. Охир-оқибат учрашув 2:0 ҳисобида фарғоналиклар муваффақияти билан тугади. Стадион эса том маънода “портлади”. Ғалаба, чемпионлик шаҳар кўчаларида байрам қилинганди.\nШундан бери орадан 17 йил вақт ўтди. Ўшандан буён фарғоналик ишқибозлар севимли жамоаларининг чемпионлигига бошқа гувоҳ бўлишгани йўқ. Ўша мавсум, чемпионликни келтирган учрашувни мухлислар ҳалигача мароқ билан эслашади. “Нефтчи”нинг уй ўйинларига ўша пайтларда ишқибозлар ташрифи ўйинга 3-4 соат қолгандаёқ бошланиб кетарди. Фарғона шаҳри кўчаларида ҳақиқий футбол муҳити юзага келарди. Марказий учрашувлар учун чипталар бир неча кун қолгандаёқ сотилиб кетарди. Ўшандай баҳсларни стадиондан томоша қилишнинг ўзи қийин саналарди. Аутсайдерлар келганда ҳам камида 8-10 минг атрофида мухлисларни кўриш мумкин бўларди. Ҳозир эса кўп нарсалар ўзгариб кетган. Чемпионат етакчиларига қарши учрашувларда ҳам стадионнинг тўртдан бири тўлмаяпти.\nШу ўринда Фарғона футболи тарихи ҳақида қисқача маълумот бериб ўтсак. 1912 йил Фарғонада ОСФ жамоаси ташкил этилган. Кейинроқ Қўқонда ҳам шундай жамоа фаолиятини бошлаган. ОСФ эса 1915 йил Туркистоннинг биринчи чемпионига айланган. Футбол ўйнашни Фарғона педагогик институти талабалари давом эттиришган. 1954 йил айнан улар “Буревестник” жамоасини ташкил қилишган. 1960 йилдан бу жамоага СССР чемпионати “Б” классида иштирок этиш имкони берилган. “Спартак” номи остида жамоа икки мавсум мусобақаларда қатнашган. 1962 йилдан “Нефтяник”нинг ўзи турнирда қатнашишга киришган. Ҳозирги қиёсга кўра иккинчи лигада узоқ муддат иштирок этган жамоа 1990 йил мавсумни муваффақиятли тамомлаб, биринчи лигага йўлланма олган. Клуб илк мавсумнинг ўзида 7-поғонадан ўрин олишни уддалаган. 1992 йилдан олий лигада қатнашишни бошлаган “Нефтчи” кетма-кет 4 марта Ўзбекистон чемпионига айланган. Кейин “Навбаҳор”, МҲСК, “Пахтакор” ва икки бор “Дўстлик” олтин медалга эга чиққан. Бу йилларда фарғоналиклар кумуш медални қўлга киритишган. Ниҳоят, 2001 йил Юрий Саркисян ва “Нефтчи” биргаликда 5-олтин медалларни тантана қилишганди.\nЎша йилги мавсумни бошидан эслаб ўтсак. “Нефтчи” мавсумга тайёргарлик чоғида ЎФФ Кубогида иштирок этганди. Бу мусобақа “Пахтакор” жамоаси хотира турнири ўрнига ташкил этилганди. Фарғона водийсида жамоалар икки гуруҳга бўлинган ҳолда қатнашишган. Унда “Нефтчи” икки таркиби билан иштирок этган. Биринчи гуруҳда фарғоналиклар қуйидаги натижаларни қайд этишган:\n“Нефтчи” – “Цементчи” – 3:1\n“Нефтчи” – “Риштон” – 2:1\n“Нефтчи” – “Шаҳрихон” – 2:1\n“Нефтчи” – “Косонсой” – 5:1\nФиналда эса нариги гуруҳ ғолиби “Навбаҳор” билан тўқнаш келинган. Асосий вақтда Радкевич киритган тўпга наманганликлар жавоб қайтаришган. Пенальтилар сериясида “Навбаҳор” 4:2 ҳисобида ғалаба қозонган.\nҚишки тайёргарлик жараёнида 5 назорат ўйини ўтказилган.\n“Нефтчи” – “Есиль” – 1:0 (Исоқов)\n“Нефтчи” – “Шахтёр” Қарағанда – 1:0 (Назариков)\n“Нефтчи” – “Металлург” Новокузнецк – 3:0 (Тоиров, Р.Дўрмонов 2)\n“Нефтчи” – “Андижон” – 3:0 (Холматов, Ни, Князев)\n“Нефтчи” – “Шаҳрихон” – 2:0 (Райимжонов, Қўзибоев)\nШу тариқа мавсумга пухта ҳозирлик кўрилган. Мавсумни барқарор ўтказган “Нефтчи” чемпионат тугашига уч тур қолгандаёқ чемпионликни расмийлаштирган. “Дўстлик” билан учрашувда ўша мавсумдаги ўйинлари билан кўпчиликнинг эътиборини тортган Мансур Саидов кўпчиликнинг эътиборига тушганди. Ўша мавсумда чемпионликка ҳисса қўшганлар билан таништириб ўтамиз.\nАбдумажид Тоиров ўнг қанотдан уюштирган рейдлари билан рақибларга муаммо туғдирганди. Сурхондарё футболчи тарбияланувчиси саналган Тоиров укаси Мақсуд билан бир неча йил “Нефтчи” шарафини ҳимоя қилган. Чемпионлик мавсумида Абдумажид 4 голга муаллифлик ҳам қилган. Ҳозир у “Бунёдкор” тизимида фаолият юритмоқда.\nХолматов эса ҳамон футбол ўйнашда давом этяпти. Акмал “Нефтчи” аъзоси ва у жамоанинг анъана, қадриятларини белгилаб берувчи, уни ўзида акс эттирган кам сонли футболчилардан бири. Шундай руҳда тўп тепадиган ўйинчилар ҳозирги жамоага етишмаяпти.\nУмид Исоқов айни пайтда тадбиркорлик билан банд. Ўз пайтида у каби ҳужумчилар олий лигада саноқли бўлган. Умид жамоадошлари вазият яратишини кутиб ўтирмасдан ўзи рақиб ҳимоясини ёриб ўтарди. Бир неча футболчини ортда қолдиришни осонгина уддаларди. Ўша мавсумда 32 учрашувда 28 гол урганининг ўзи барчасини кўрсатиб турибди. Бундай турдаги ҳужумчилар олий лигамизда қолмаган.\n“Пахтакор” академиясида 2001 йил таваллуд топган ёшларга устозлик қилаётган Станислав Кудряшов ҳар бир ҳолатда охиригача курашиб, мураббийлар берган кўрсатма асосида жуда яхши ҳаракат қилганини эслаймиз. 2001 йил у 32 беллашувда майдонга туширилган.\nСергей Ни ҳужумларни ташкил қилиш йўналишини белгилаб берарди. Жамоадошларини қулай тўп оширишлари билан вазиятларга чиқарарди. Стандарт ҳолатлардан унумли фойдаланишга уринарди. Жуда ақлли футболчи сифатида таассурот қолдирган. Фаолиятини якунлагач, бир қатор клубларда мураббийлик қилди. Ўша йили 15 гол урган.\nВладимир Радкевич ҳимоядаги ажойиб ўйинлари билан кўпчиликнинг ёдида қолган. Ҳамиша курашларга тайёр сифатида гавдаланарди. Узоқ масофага яхши тўп оширишларини ишқибозлар таъкидлаб туришади. Россияда “Ротор”, “Урал”, “СКА-Энергия” клубларида ўйнаган Радкевич бугунги кунда Пензанинг “Ротор” клубида мураббийлик қилаётгани ҳақида маълумотлар бор.\nАнвар Бердиев хусусида ҳам шундай дейиш мумкин. У жарима майдони ичида энг хавфли ҳужумчилардан бири саналарди. Қанотдан оширилган тўпларга рақибни ортда қолдириб улгуришнинг ҳадисини олганди. Ўша йили 14 тўп киритган. Ҳозир “Андижон”да ўйнамоқда. Олий лигада гол уриш бўйича мутлоқ рекордчи ҳисобланади. 2003 йилги оғир жароҳатдан кейин ҳам фаолиятини давом эттиргани, 38 ёшида олий лигада гол уришда давом этаётгани таҳсинга лойиқ.\nЎша мавсум асосий дарвозабон вазифасини бажарган Георгий Забиров фарғоналик мухлислар ёдида яхши хотиралар билан қолган. Гоша жамоа олдинда бораётган пайтда тўпни ўйинга киритишда ўта айёр ҳаракат қиларди. Ўша йили 31 учрашувда дарвозасидан 24 тўп ўтказиб юборган. Ишончли ўйинлари билан ажралиб турарди. Россияда қуйи дивизион клубларидан бири тизимида ишлаб келаётгани ҳақида газетамизга берган интервьюсида таъкидлаб ўтганди.\nРустам Дўрмонов чемпионлик мавсумида 26 беллашувда 7 тўп киритган. Ўз даврида юртимиздаги энг кучли ҳужумчилардан бири “Навбаҳор”да иккинчи даврадан ишлаб келаётганди. У жамоанинг кучли, чўққига чиққан дамларида “Нефтчи” билан бирга бўлган. Айниқса, Равшан Бозоров билан ажойиб жуфтлик ҳосил қилишганди.\nОтабек Шомуродов ярим ҳимояда фойдали ҳаракатлари билан ҳурматга сазовор бўлган. Ҳозир унинг жияни Элдор “Бунёдкор” ва миллий терма жамоамизда яхши ўйинлари орқали мухлислар меҳрини қозонмоқда. Саркисян Отабекни терма жамоага ҳам жалб этганди.\nАбдусамад Дўрмонов укаси Дўрмон билан биргаликда Фарғонада кўплаб муваффақиятларга эришган. Ҳар иккиси Юрий Вазгеновичнинг меҳрини қозонгани сабабли футболчилик фаолиятини тугатгандан кейин клуб тизимида ишлашга қолишганди. Орада катта Дўрмонов жамоадан кетди, лекин барибир уни ортга қайтаришди. Айни пайтда Абдусамад “Нефтчи” учун меҳнат қилишда давом этмоқда.\nМансур Саидов фаолиятини асосан бир клубда ўтказиб келяпти. Ўз-ўзидан “Нефтчи”да экани тушунарли. Тушунарсиз ҳолат юзага келган пайтда водийнинг бошқа жамоасида ўйнаб турди. Ўша йили у ўзининг ажойиб ўйинлари билан мухлислар эътиборига тушганди. Мавсум кашфиётларидан бири сифатида эътироф этилганди. 23 учрашувда 3 тўп киритган. Улардан бирини “олтин” беллашувда “Дўстлик” дарвозасига урган.\nУкраиналик ҳимоячи Валентин Поддубний баҳайбат кўриниши билан ҳар қандай рақибни чўчитиб юборишга қодир эди. Ҳаводаги курашларда дарвозабонлардан устун кела оларди. Ўзбекистондаги фаолиятидан ташқари Қозоғистон ва Украина клубларида тўп тепган. “Насаф”да ҳам ишончли ўйинлари билан ёдда қолган.\nШерзод Райимжонов ҳам ҳалигача “Нефтчи”да фаолият юритиб келмоқда. У жамоанинг ташкилий ишларида ва мураббийларга ўз маслаҳатлари билан ёрдам беради. Майдонни яхши кўриши билан кўзга ташланарди. Турган жойининг ўзида тўпни аниқ ошириб, ҳужумни кутилмаганда кескин кўринишга олиб келарди. Шундай типдаги диспетчер футболчилар ҳозир камайиб кетганини тан олишимиз лозим.\nЯкуб Меметов ва Равшан Маталиев ҳам ҳимоядаги ўйинлари билан ёдда қолишган. Кейинчалик улар Россияга кўчиб кетишгани тўғрисида эшитганмиз. Уларни кўплаб ишқибозлар яхши гаплар билан эслаб туришади.\nҚирғизистонлик Илья Коваленко кейинроқ жамоанинг асосий ҳужумчиларидан бирига айланганди. Баъзида у ўта қулай имкониятлардан фойдалана олмасди, бироқ баъзан жуда қийин вазиятлардан дарвозани ишғол этарди. Бўйи баландлиги сабабли кўпроқ ҳаводаги яккакурашларга кўпроқ киришарди. “Нефтчи”дан сўнг “Металлург”да тўп тепди. Кейинги тақдири қандай кечгани ҳақида маълумотга эга бўлмадик.\nТемур Кападзе ўша йили ҳужумда ўйнарди. Ўринбосарлар сафида тўпурарлик маҳоратини кўрсатган. 2001 йил олий лигада 8 баҳсда 2 тўп киритган. Ҳар икки голни Фарғонада “Пахтакор”га қарши учрашувда киритгани қизиқ ҳолатлардан биридир. Натижада кейинги мавсумни у Тошкентда бошлаганди. Кападзе футболимиз тарихида энг совриндор ўйинчилардан бирига айланди. У ноябрда яна бир чемпионлигини нишонлаш имкониятига эга.\nАлександр Писарев чиройли голлар уришда беназир ўйинчилардан бири сифатида таассурот қолдирган. Чалқанча ва акробатик голларни тез-тез уриб турарди. Кейин юртимизда бошқа жамоалар сафида ўйнади. Яқин пайтларда у ҳақида маълумотга эга бўлмадик.\nҲимоячи Виталий Петров ўша йили “Металлург” таркибида ҳам ўйнаган. Кейинчалик Россияга кўчиб кетгани айтилганди. Аниқ маълумот топа олмадик.\nДарвозабон Владислав Филиппов кўп йиллар Фарғонада ишқибозларнинг меҳрини қозонган футболчилардан бири эди. 1990-йилларда жамоанинг ғалабаларига катта ҳисса қўшган. Ўша йили 5 ўйинда 3 гол ўтказган. Фаолиятини тугатгандан сўнг Россияда қолгани тўғрисида гаплар бор.\nАнтон Назариков айни пайтда Россия қуйи лигаси иштирокчиларидан бири Медвежьи Озёра шаҳрининг “Медведи” клубида бош мураббий бўлиб ишлаётганини билдик. 2001 йил у 3 учрашувда майдонга туширилганди.\nМақсуд Тоиров кейинроқ асосий ўйинчилардан бирига айланди. Чап қанотда ишончли ҳаракатлари билан олқишларга сазовор бўлган.\n2001 йилги мавсумда турнир жадвали якунда қуйидагича кўриниш олган:\nМатич: "Бундан зўри бўлмайди" 11\nСульшер: "Манчестер Юнайтед"да ўзимни уйдагидек ҳис қилмоқдаман" 9\nЛига 1. ПСЖдан мастер-класс, "Монако"нинг аянчли аҳволи ва бошқа натижалар 9\nАПЛ. Сульшер ўз рекордини янгиламоқда 27\nФОТОГАЛЕРЕЯ. Ўртоқлик учрашуви. "Қўқон-1912" - "Қизилқум" 2:3 4\nШоу Сульшер билан урушганми? 5


'Бу йил Марказий Осиёни Форс Кўрфази билан боғловчи темирйўл ишга тушади' - BBC Uzbek - Mintaqa\nСўнгги янгиланиш 17 феврал 2011 - 08:25 GMT\n'Бу йил Марказий Осиёни Форс Кўрфази билан боғловчи темирйўл ишга тушади'\nЯнги темирйўл 21-асрнинг Ипак Йўли, деб баҳоланмоқда\nҚатар Марказий Осиёни Форс Кўрфази билан боғловчи ва 21-асрнинг Ипак Йўли деб баҳоланаётган йирик темирйўл қурилиши лойиҳасида иштирок этмоқчи.\nБу эса, Эрон, Туркманистон ва Қозоғистон иштирокидаги лойиҳанинг янада жадаллашишига хизмат қилиши мумкин.\nҚатарлик масъуллар бу хусусдаги истакларини Туркманистон Президенти Гурбангули Бердимуҳаммедов билан Ашхабодда бўлиб ўтган музокаралари чоғида билдиришган.\nҚатар томони Туркманистон иқтисодиётининг барча соҳалари, жумладан, нақлиёт, энергия ва телекоммуникация соҳаларига ётирим киритиш иштиёқида эканлигини изҳор этган.\nБу ҳақда Эроннинг "Форс" ахборот агентлиги хабар тарқатган.\nЯнги темирйўл қурилишига оид битим эса, 2007 йилда Эрон, Туркманистон ва Қозоғистон ўртасида имзоланганди. Ва мазкур худди ўша йилнинг ўзида ҳар уч давлат президентлари бу масалада якуний бир тўхтамга келишганди.\nҚурилаётган темирйўлнинг узунлиги 1.000 километрни ташкил этади. Унинг 90 км Эрон, 700 км Туркманистон ва 210 кми Қозоғистондан ўтади.\nУнинг шу йил - 2011 йилда қуриб, битказилиши кутилмоқда.\nЯнги темирйўл Марказий Осиё давлатларида ишлаб чиқарилган маҳсулотларни Форс Кўрфазига элтишда ниҳоятда қўл келади.\nВа маҳсулотларни ташишда фойдаланиб келинган одатий йўлни 600 кмдан ортиқроққа қисқартиради.\nЖорий пайтда темирйўлнинг Туркманистоннинг Балкан вилоятидан бошланиб Қозоғистон чегарасига қараб борувчи 300 километри тайёр.\nЯнги темирйўл Хитой ва Оврўпо орасидаги энг муҳим халқаро нақлиёт алоқасига айланиши кутилмоқда.\nhttp://www.bbc.co.uk/uzbek/central_asia/2011/02/(none) http://www.bbc.co.uk/uzbek/central_asia/2011/02/(none) http://www.bbc.co.uk/uzbek/central_asia/2011/02/(none) http://www.bbc.co.uk/uzbek/central_asia/2011/02/(none) * http://www.bbc.co.uk/uzbek/central_asia/2011/02/(none)\nhttp://www.bbc.co.uk/uzbek/central_asia/2011/02/(none) http://www.bbc.co.uk/uzbek/central_asia/2011/02/(none) * http://www.bbc.co.uk/uzbek/central_asia/2011/02/(none)


Роналду ҳомийларини йўқотиши мумкин\nOct. 5, 2018, 12:27 p.m. 15385\nEA Sports ва Nike компаниялари «Ювентус» ҳужумчиси Криштиану Роналду билан боғлиқ можароли иш бўйича баёнот беришди.\n«Биз Криштиану Роналдуга қарши айб қўйилган ҳисобот билан танишиб чиқдик. Вазиятни диққат билан кузатиб борамиз, спортчилар ва бизнинг элчиларимиз ўзларини бизнинг қадриятларимизга муносиб тутиши керак», – дейилган EA Sports баёнотида.\nРоналду – EA Sports юзи ҳисобланади. Унинг тасвири FIFA 19 симульяторида ҳам акс этган.\n«Биз қаттиқ хавотирдамиз ва вазиятни диққат билан кузатишда давом этамиз», – дейилади Nike баёнотида.\nNike ва Роналду 2003 йилдан буён ҳамкорлик қилиб келмоқда. Охирги келишув 2016 йилда тузилган, бу келишув 1 млрд долларга баҳоланган, португалиялик футболчининг сўзларига кўра бу келишув бутун умрга тузилган.\n28 сентябрь куни Германиянинг Der Spiegel нашри 34 ёшли америкалик Кэтрин Майорганинг бошдан кечирганларини эълон қилган эди. Унинг сўзларига кўра, Криштиану Роналду уни 2009 йилнинг 13 июнида Лас-Вегасдаги меҳмонхоналарнинг бирида зўрлаган. Даъвогар томоннинг айтишича, 2010 йилда Майорга футболчининг вакиллари билан 375 минг доллар эвазига жим юриш бўйича келишув тузган.\nМақола эълон қилингач, Лас-Вегас полицияси Роналдуга қарши ишни қайта кўриб чиқишни бошлади.\n16 Декабрь 6047\n16 Декабрь 8266\n13 Декабрь 17330\n13 Декабрь 16072\n12 Декабрь 15644\n14 Декабрь 15139


22 август куни Брентвудда (Буюк Британия) профессионал бокс кечаси бўлиб ўтди. «Жангчилар боғи»даги ушбу оқшомдаги асосий жангда россиялик Александр Поветкин ва британиялик Диллиан Уайт тўқнашди. WBC бўйича вақтинчалик жаҳон чемпиони ва WBC Diamond камари тикилган ушбу жанг 40 ёшли россиялик боксчи ғалабаси билан якунланди.\nПоветкин тўртинчи раунд давомида икки марта нокдаун ҳолатига тушди, аммо у бешинчи раундда апперкот зарбаси билан рақибни нокаутга учратди.\nАлександр Поветкин учун бу 2020 йилдаги илк жанг эди. У сўнгги марта 2019 йил декабрида рингга кўтарилган, Саудия Арабистонидаги бокс кечасида Майкл Ҳантерга қарши жанг дуранг натижа билан тугаганди. Ўша турнирда Диллиан Уайт ҳам иштирок этиб, Мариуш Вахни мағлуб этганди. Россиялик боксчи шу вақтгача профессионал боксда 39 жанг ўтказиб, 36 ғалабага (25таси — нокаут билан) эришган, икки бор мағлуб бўлган ва бир жанг дуранг билан тугаган.\nПоветкин энди Тайсон Фьюри эгалик қиладиган WBC камари учун мажбурий даъвогарга айланди.\nАйни вақтда 32 ёшда бўлган Фьюри ҳисобида профессионал боксда 30 ғалаба (шундан 21таси нокаут билан) ва бир дуранг бор.


Ийд Рамазон муборак бўлсин! | Muslimaat.uz\nМанзилингиз:Муслимаат»Илм ва амал»Рўза»Ийд Рамазон муборак бўлсин!\nИйд Рамазон муборак бўлсин!\nBy Muslimaat on\t Iyun 26, 2017 Рўза\nИйди Рамазон билан муборакбод этамиз!\nҲайит севинч ва хурсандчилик, ризо ва мамнунлик ҳамда даромадлар қозониш ва муваффақиятлардан масрур бўлиш кунидир. Ҳар миллатнинг ҳайити бор ва ҳар ҳайитнинг муносабати бор. Пайғамбар алайҳиссалом Мадинага келган пайтларида уларнинг ўйин-кулги қилишадиган икки байрамлари бор эди. Бу байрамлар ҳақида улардан сўраганларидан кейин Расулуллоҳ соллаллоҳу алайҳи васаллам дедилар: «Аллоҳ таоло сизларга буларни бунданам яхшилари: Қурбонлик ва фитр ҳайитларига алмаштириб берди». Демак, бу икки байрам мусулмонларнинг хусусиятларидан экан.\nҲайит мусулмонлар наздида доимо буюк ишларни қозониш, улкан ва кўп ютуқларни қўлга киритишга боғлиқ бўлиб келган. У давлатлар барпо бўлиши ёки қулаши каби кетар дунё амалларидан, туғилган кун ёки никоҳ маросимларига ўхшаш тўқима хотиралардан пайдо бўлмаган. Балки ҳайитларимиз Аллоҳга яқин этадиган ва Унинг розилигини жалб қиладиган охират амалларига боғлиқдир.\nМасалан, Рамазон ҳайитини кўрсак. Мусулмонлар Рамазон ойи рўзасини тугаллаганларидан ва у тўғридаги Аллоҳнинг ҳаққини адо этганларидан кейин, Аллоҳ уларга бу кунни ҳайит ва байрам қилиб берди. Бу кунда улар улкан ютуқлар ва катта муваффақиятларга эришганларини сурур ва севинчларини, розилик ва мамнунликларини изҳор этиб, байрам қилишади.\nШунинг учун ҳам бу кун «Мукофотлаш куни» ҳам дейилади. Расулуллоҳ соллаллоҳу алайҳи васаллам айтадилар: «Ҳайит куни бўлганда фаришталар ерга тушишади ва кўчаларнинг бошига туриб олишади. Ва инсу жиндан иборат барча халойиқ эшитадиган овоз билан нидо қилишади: «Карамли Роббингиз томон чиқинг. У сизга катта яхшиликлар беради ва гуноҳларни мағфират қилади!»\nАгар улар намозгоҳларида кўринишса, Аллоҳ азза ва жалла фаришталарига: «Ишчи ишини қилиб бўлгандан кейин нимага ҳақли бўлади?» дейди. Улар:«Илоҳимиз ва хожамиз, уларнинг ажрини тўлиқ қилиб берасан!» дея жавоб қилишади. Шунда Аллоҳ уларга дейди: «Сизларни гувоҳ қиламанки, уларнинг сиём ва қиёмларига савобни, Ўзимнинг розилигим ва мағфиратим қилдим! Сизлар кечирилган ҳолда қайтингиз!»\nҲофиз Абу Муҳаммад ибн Асокирнинг «Мусаннаф»ларида шундай келади: «(Фаришталар) айтадилар: «Сизларга буюрди, рўза тутдинглар. Роббингизга итоат этдинглар. Энди мукофотларингизни қабул қилинглар!» Бу ҳадисни муҳаддислар «Ҳайит – мукофотлаш куни» ҳадиси деб аташади.\nАллоҳ таоло бу дунёдаги фараҳ ва суруримизни, охират кунида мазкур ҳадисда келган башорат билан алмаштирсин! Карамли Роббимиз ҳаммамизни розилик ва мағфират билан мукофотласин!\nIyun 20, 2018 0\nКелинг, бир йил рўза тутамиз!\nIyun 14, 2018 0\nРамазон фазилатлари хотима\nРамазон фазилатлари (56-57 ҳадислар)


30 Ноябрь 13:31\nNUR-SULTAN. Kazinform - Қозоғистонда 3 та суюлтирилган газ заводи қурилади. Бу ҳақда Қозоғистон Энергетика вазири Мағзум Мирзағалиев Ҳукумат йиғилишида маълум қилди, дея хабар беради Kazinform мухбири.\nЭлектр энергияси ишлаб чиқаришга мўлжалланган максимал тарифлар даражасига риоя этилишини таъминлаш керак – ҚР Энергетика вазири ҚР Ҳукумати ички бозорни суюлтирилган газ билан таъминлаш масаласини кўриб чиқди\n«Суюлтирилган газ ишлаб чиқаришни кўпайтириш бўйича 3 та лойиҳани амалга ошириш режалаштирилган. Биринчи лойиҳа - Ақтау шаҳридаги кам қувватли газни қайта ишлаш заводи. Унинг қуввати йилига 60 минг тоннани, инвестициялар ҳажми эса 1,5 миллиард тенгени ташкил қилади. Лойиҳани жорий йил охиригача якунлаш режалаштирилган. Иккинчи лойиҳа – Жанаозендаги мавжуд Қозоғистон газни қайта ишлаш заводи ўрнига янги газни қайта ишлаш заводини қуриш. Унинг қуввати 900 миллион куб метрни ташкил этиши режалаштирилган. Лойиҳанинг қиймати 147 миллиард тенге. Қурилиш 2023 йилда якунланади», — деди вазир.\nУнга кўра, заводда қарийб 760 миллион куб метр товар гази, 232 минг тонна суюлтирилган газ ва 82 минг тонна пентан-гексан фракцияси ишлаб чиқарилади.\n«Учинчи лойиҳага келсак, жорий йилда Қашаған конида қуввати 1 миллиард куб метр бўлган газни қайта ишлаш заводи қурилиши бошланди. Лойиҳа қиймати - 380,8 миллиард тенге. Режалаштирилган тугатиш муддати 2023 йил «, - деди у.\nМағзум Мирзағалиевнинг айтишича, заводда 800 миллион куб метр товар гази, 119 минг тонна суюлтирилган газ, 35 минг тонна конденсат ва 212 минг тонна олтингугурт ишлаб чиқарилади.\n«Ушбу лойиҳаларнинг амалга оширилиши туфайли 2025 йилга бориб суюлтирилган газ қазиб олиш ҳажми 300 минг тоннага ошиб, 3,5 миллион тоннага етказилади. Жалб қилинган инвестициялар ҳажми 530 миллиард тенгени ташкил этиши режалаштирилган», — деди вазир.\nҚозоғистонда АЭС қурилса, атрофидаги аҳоли эвакуация қилинадими - вазир жавоби


Терроризмга алоқадорликда айбланган 540 нафар маҳкум амнистия бўйича озод этилди - Darakchi\nТерроризмга алоқадорликда айбланган 540 нафар маҳкум амнистия бўйича озод этилди\nДУНЁ 14.11.2019, 14:40\nТожикистон шимолида терроризм ва экстремистик характердаги жиноятларга алоқадор бўлган 540 киши амнистия асосида жиноий жазодан озод қилинди. Бундай маълумотни вилоят ҳуқуқ-тартибот идоралари Мувофиқлаштирувчи кенгашининг мажлисида, 13 ноябрь куни Суғд вилояти прокурори Ҳабибулло Воҳидов маълум қилган.\n“Амнистия асосида экстремистик ва террорчилик жиноятларида иштирок этган 540 киши жиноий жазодан озод қилинган. Жумладан, уларнинг 359 нафари фаолияти тақиқланган уюшмалар фаолиятида қатнашганликда айбланган. Бошқа 181 кишининг иши тергов ва суриштирув босқичида», – деди вилоят прокурори.\nУнинг таъкидлашича, жиноий ишларнинг таҳлили шуни кўрсатдики, террорчилик ва экстремистик характердаги жиноятлар учун судланганлар қамоқхона деворида ўтирганларидан кейин ҳам ўз фаолиятини давом эттирмоқда. Хусусан, улар бошқа махбусларни тақиқланган ташкилотлар сафига ёллайдилар, уларнинг раҳбарини танлайдилар, содиқлик қасамёдини қиладилар, шунингдек, тузатиш муассасаси ходимларини ўлдирадилар.\nВоҳидовнинг сўзларига кўра, Суғд вилоятида 2010 йилда амнистия тўғрисидаги қонун қабул қилинган. Булар нафақат ахлоқ тузатиш муассасалари ва колониялар маҳбуслари, балки гумон қилинувчилар ва айбланувчилар.\n«Сиз билан бизнинг асосий вазифамиз бу амнистия қилинган одамларни иш билан таъминлашдир, ва милиция ходимлари уларни назорат қилишади», – дея қўшиб қўйди Суғд вилояти прокурори.\nТерроризмни молиялаштиришга қарши кураш: Евроосиё гуруҳи эксперт-баҳоловчилари Ўзбекистонда\n2019 йил 11-15 ноябрь кунлари Тошкент шаҳрида Ўзбекистон Республикаси Бош прокуратураси ҳузуридаги Иқтисодий жиноятларга қарши курашиш департаменти томонидан Жиноий даромадларни легаллаштиришга ва терроризмни молиялаштиришга қарши...


10:38 / 13.01.2018\nГерманиянинг Бонн Университети олимлари томонидан ўтказилган тадқиқот шуни кўрсатмоқдаки, инсон иммун тизими фастфудга худди бактериал инфекцияга бўлгани каби реакция билдиради. Ҳаттоки соғлом овқатланишга ўтиш ҳам етказилган зарарни тўғирлай олмайди.\nБиологлар шундан бошлашдики, тажриба сичқонларини тўйинтирилган ёғлар, шакар ва тузларга бой, бироқ сабзавотлар, мевалар ҳамда бириктирувчи тўқималар кам бўлган «ғарбий» парҳезга ўтказишди. «Бу носоғлом озиқ сичқонлар қонида муайян иммун ҳужайралари, айниқса гранулоцитлар ва моноцитлар сонининг кутилмаган тарзда кўпайишига олиб келди, - дейди тадқиқот муаллифларидан бири Анет Крист. - Бу суяк илигидаги аввалги иммун ҳужайраларига зарар етганидан дарак беради».\nОлимлар буни билиб олгач, шундай парҳез нафақат ўткир яллиғланиш реакциясини рағбатлантириши, балки аввалги ҳужайралардаги маълум бир генларни фаоллаштиришини аниқлашди. Бу ҳужайралар тана иммунитет ҳужайраларининг тарқалишига масъул ва – яқинда топилгани каби – ўзига хос хотирага эгадир. Зарар етганидан сўнг ҳимоя механизмлари юқори тайёрлик ҳолатида бўлади, шунинг учун улар янги ҳужумга тезроқ муносабат билдириши мумкин.\nУшбу ҳолатда эса иммун тизимининг дастурланиш бўйича табиий жараёни вирус ёки бактерия туфайли эмас, балки маълум бир парҳез сабабли бошланган. Ҳайвонлар қон ҳужайраларини яқиндан ўрганиш инфламмасома борлигини кўрсатди, у оқсил комплекси бўлиб, инфекцияларни аниқлаш ва яллиғланиш жараёнларини фаоллаштириш учун жавоб беради.\nБундай яллиғланиш реакцияси одатда диабет, юрак касалликлари ва аутоиммун хасталикларига хос. Олимлар носоғлом таомлар иммун тизими бузилишига боғлиқ экани ҳақида биринчи марта гапираётганлари йўқ, аммо узоқ муддатли таъсирларнинг дастлабки далили уларда жиддий хавотир келтириб чиқарди. Ғарб мамлакатларида диабет билан касалланган оғир вазнли одамлар сони ортиб бораётгани ҳисобга олинса, фастфуд соғлиққа жуда жиддий зиён етказаётгани борасида далиллар кўпайганини ҳам кўриш мумкин, деб ёзади New Atlas.\nХазина изловчилар минг йил аввал кўмилган хазинани топишди\n00:45 / 17.04.2018\nГермания: Россия ҳар доим ҳам Асадни ҳимоя қила олмайди\n10:30 / 16.04.2018\nГермания АҚШ, Франция ва Британияни қўллаб-қувватлади\n16:25 / 14.04.2018


ЯНГИ ТАШАББУС ВА КЕНГ ИМКОНИЯТЛАРДАН САМАРАЛИ ФОЙДАЛАНИШ – БАРҚАРОР ИҚТИСОДИЁТ ВА ЮҚОРИ ДАРОМАД МАНБАИ - Ўзбекистон овози газетаси\nМазкур корхона ўз вақтида Фарғона водийсидаги нефть конларини ўзлаштириш ва минтақа давлатларига нефть маҳсулотларини етказиб бериш мақсадида бунёд этилган. У ҳозирги кунда ҳам углеводород хомашёсини қайта ишлаш бўйича мамлакатимиздаги йирик мажмуалардан биридир. 475 гектар ер майдони, 52 та технологик объект унинг улкан салоҳиятидан далолат беради.\nДавлатимиз раҳбари жорий йил 21 февраль куни нефть-газ ва кимё саноатини ривожлантириш масалалари бўйича ўтказилган йиғилишда Фарғона нефтни қайта ишлаш заводини инвесторларнинг ишончли бошқарувига бериш вазифасини қўйган эди. Шунга мувофиқ, 10 апрелда «Фарғона нефтни қайта ишлаш заводини тўғридан-тўғри хорижий инвестицияларни жалб қилган ҳолда модернизация қилиш чора-тадбирлари тўғрисида»ги Президент қарори қабул қилинди.\nМодернизация жараёни Индонезиянинг «РТ Trans Asia Resources» компанияси билан ҳамкорликда уч босқичда амалга оширилади. Соҳада катта тажрибага эга жаҳон бозорида ушбу компаниянинг ўз ўрни бор. Бу заводни хомашё билан барқарор таъминлаш, уни жаҳон стандартлари асосида қайта ишлаб, ички ва ташқи бозорга етказиб беришга хизмат қилади. Келгусида етакчи халқаро компаниялардан иборат бўлган консорциум ташкил этиш режалаштирилган.\nЗаводга жорий йилнинг ўзида камида 300 миллион доллар тўғридан-тўғри инвестиция жалб этилади. Бу маблағ эвазига икки ой давомида ҳозирда ишламай турган 11 қурилманинг 7 тасидан фойдаланиш тикланади. Бунинг натижасида 7 минг 100 та иш ўрни сақлаб қолинади. Шунингдек, завод икки баробар кўпроқ хомашё билан таъминланади. 2020 йилдан бошлаб «Евро-4», «Евро-5» каби юқори сифатли дизель ёқилғиси ишлаб чиқаришга эришилади. Маҳсулотлар таннархи тушиб, сифати оширилиши натижасида вилоятнинг экспорт салоҳияти янада юксалади.\nПрезидентимиз Қўштепа туманидаги «Ипак гиламлар» корхонасида бўлиб, хотин-қизлар бандлигини таъминлаш бўйича амалга оширилаётган ишлар билан танишди.\nДавлатимиз раҳбари илгари сурган бешта муҳим ташаббусдан сўнггиси аёлларнинг бандлигини таъминлаш орқали уларга тўлақонли турмуш шароити яратишга қаратилган. Ушбу ташаббусни амалга ошириш учун ҳар бир туманда енгил конструкцияли тикув-трикотаж корхоналари ташкил этиш кўзда тутилган. Ушбу корхоналарга биринчи навбатда боқувчисини йўқотган, турмуши оғир хотин-қизлар, шунингдек, кўп болали аёллар ишга жалб қилинмоқда.\n«Ўзбекипаксаноат» уюшмаси томонидан ҳам вилоятда мавсумий ва доимий иш ўринлари яратиш мўлжалланган. Уюшма пилла етиштиришдан тайёр маҳсулот чиқаришгача бўлган жараённи кластер усулида ташкил этиш орқали ипак маҳсулотлар ишлаб чиқаришни кенгайтиришни режалаштирган. Уюшма томонидан 2019 йилда вилоятда хотин-қизларни касаначиликка жалб этиш орқали 30 минг иш ўрни яратиш кўзда тутилган.\nБундай корхоналар ҳам иқтисодий, ҳам ижтимоий жиҳатдан жуда зарур. Биринчидан, юзлаб хотин-қизлар иш билан таъминланади. Иккинчидан, юртимизда бу соҳада яхши анъана, кенг имконият мавжуд. Ташқи бозорга эса йўллар очиқ. Шунинг учун Хотин-қизлар қўмитаси тасарруфида ипакдан маҳсулотлар тайёрлаш бўйича кластерлар ташкил этиш керак. Шунда хомашё етказиш ҳам барқарор бўлади, таннарх ҳам тушади. Пилла боқишдан то тайёр маҳсулот ишлаб чиқаришгача бўлган жараёнда минглаб хотин-қизлар ишлайди. Ишлаган аёлнинг турмуши, дунёқараши, фарзанд тарбиясига эътибори ҳам бошқача бўлади, деди Шавкат Мирзиёев.\nИпак маҳсулотлар ишлаб чиқариш ҳажмини ошириш, уни ташқи бозорга арзон нархларда етказиш, хотин-қизлар учун иш ўринларини кўпайтириш бўйича қарор лойиҳаси ишлаб чиқиш юзасидан мутасаддиларга топшириқ берилди.\nМамлакатимизда электротехника саноати жадал ривожланиб, янги лойиҳалар ишга туширилмоқда. Яқинда фаолият бошлаган Жанубий Корея билан ҳамкорликдаги «Listem-Fergana» масъулияти чекланган жамияти шаклидаги қўшма корхона шулардан бири. Бу нафақат юртимиз, балки минтақада юқори технологияли тиббий техника тайёрлайдиган ягона завод ҳисобланади.\nДавлатимиз раҳбари ўтган йили вилоятга ташрифи чоғида аҳолига тиббий хизмат кўрсатиш сифатини янада яхшилаш, замонавий диагностика асбоб-ускуналарини ўзимизда ишлаб чиқаришни йўлга қўйиш бўйича топшириқ берган эди. Мазкур қўшма корхона ана шу ишларнинг амалдаги ифодасидир.\nБундай дейишимизга тўлиқ асос бор. «Listem-Fergana»да ишлаб чиқарилаётган рентген ускуналарига ҳозирданоқ талаб юқори. Корхона тўла қувват билан иш бошлагач, маҳсулотнинг асосий қисмини экспортга йўналтириш мўлжалланган. Мазкур маҳсулотлар Ўзбекистон бозори учун ноёб ва инновацион ҳисобланади. Бу нафақат аҳолини диагностика қилишда тиббий ёрдам сифати ва даражасини оширади, балки мамлакатимиз иқтисодий барқарорлигини таъминлашга хизмат қилади.\n«Смарт-ДР» рақамли рентген аппаратида соатига 12-15 мижозни текширувдан ўтказиш мумкин. Текширувдан ўтиш ва хулосани олиш учун 3-5 дақиқа кифоя. Олинган тасвирлар компьютер хотирасида 5 йилгача сақланади. Бу, ўз навбатида, касаллик динамикасини кузатишда муҳим аҳамиятга эга. Яна бир муҳим жиҳати, нурланиш даражаси 4-5 марта камайтирилган. Олинаётган тасвирни интернет орқали даволовчи шифокорга юбориш мумкин. Бошқа шифокорлар билан масофадан туриб консилиум қилиш имконияти ҳам мавжуд.\nДавлатимиз раҳбари аҳоли саломатлигини мустаҳкамлашда, энг аввало, тўғри ташхис қўйиш муҳимлиги, тиббий жиҳозларни юртимизда ишлаб чиқариш ҳам иқтисодий, ҳам ижтимоий жиҳатдан яхши самара беришини таъкидлади. Корхонада маҳаллийлаштириш даражасини ошириш, саноат кооперациясини ривожлантириш, ходимлар малакасини юксалтириш бўйича топшириқлар берди.\nШу ерда Ўзбекистоннинг Жанубий Кореядаги элчихонаси билан ҳамкорликда амалга ошириладиган «Фарғонаазот» ва «Қўқонсуперфосфат» акциядорлик жамиятларида азотли ва фосфорли ўғит ишлаб чиқариш жараёнини модернизация қилиш, Водил кўмир конида кўмир қазиб чиқариш, тошдан экологик тоза қоғоз ишлаб чиқаришга оид режалар, Фарғона вилоятида амалга ошириладиган инвестиция лойиҳалари тақдимотлари ўтказилди.\nМамлакатимиз Қуролли Кучлари жанговар қудратини ошириш жараёнида ёшларни ватанпарварлик руҳида тарбиялашни кучайтириш, ҳарбийларнинг интеллектуал салоҳиятини юксалтиришга алоҳида эътибор қаратилмоқда. Бугун армия ва ҳарбий таълим муассасалари ўзликни англаш, миллий ғурур, мустаҳкам ирода мактабига айланди. Ёш аскар ва курсантлар учун ҳарбий қасамёд қабул қилишдан аввал Ўзбекистон тарихи фани ва «Темур тузуклари» китоби бўйича синов ўтказиш йўлга қўйилди.\nПрезидентимизнинг 2017 йил 5 июлдаги «Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб-қувватлаш тўғрисида»ги фармони бу борада яна бир муҳим қадам бўлди. Буюк саркарда Амир Темур бобомизнинг мардлиги ва ватанпарварлиги, жасорати ва адолатпарварлигини ёшларимизга ўрнак қилиш мақсадида мамлакатимиздаги барча ҳарбий лицейларга «Темурбеклар мактаби» деб ном берилди.\nМактаб ёшларни Мудофаа вазирлиги тасарруфидаги олий ҳарбий билим юртлари ва бошқа ўқув муассасаларига аниқ фанларга чуқурлаштирилган ҳолда тайёрлашга ихтисослашган. Ўқувчилар дарсдан бўш вақтини фойдали ўтказиши учун турли фан ва спорт тўгараклари фаолияти йўлга қўйилган.\n«Темурбеклар мактаби» ёшлар ҳам, ота-оналар ҳам ҳавас қиладиган маскан бўлиши керак. Бунинг учун уларнинг мавқеи, савияси, билим бериш даражаси юқори бўлиши зарур, деди Шавкат Мирзиёев.\nПрезидентимиз Темурбеклар мактабларини ривожлантириш бўйича янги тизимни белгилаб берди. Унга кўра, бу мактабларга ёшлар чекланган миқдорда танлаб олинади, ўқувчилар замонавий ахборот технологиялари ва камида иккита хорижий тилни пухта ўрганади, жисмоний тарбия билан мунтазам шуғулланиб, ҳар томонлама баркамол, ёшлар орасида етакчи бўлиб шаклланади. Ушбу мактаблар битирувчилари олий таълим муассасаларига имтиҳонсиз қабул қилинади.\nМамлакатимизнинг барча жойларида бўлгани сингари Фарғонада ҳам ҳали фойдаланилмаган имкониятлар кўп. Уларни ишга солиб, қўшимча даромад топиш, халқимиз фаровонлигини янада ошириш мумкин. Бунинг учун самарали ҳаракат қилиш, одамларда тадбиркорлик фаолиятига бўлган қизиқишни кучайтириш, томорқадан унумли фойдаланиш керак, деди Шавкат Мирзиёев.\nШу ернинг ўзида Президентимизга Фарғона вилоятида 2019-2020 йилларда қишлоқ хўжалиги соҳасида амалга ошириладиган лойиҳалар ҳақида маълумот берилди. Унга кўра, боғдорчилик, чорвачилик, паррандачилик, балиқчилик, асаларичилик, иссиқхона, мева-сабзавотчиликни ривожлантириш, пахтачилик кластерлари, логистика маркази ташкил этиш, совутгичли омборхоналар қуриш каби 493 лойиҳани ҳаётга татбиқ этиш кўзда тутилган. Мазкур лойиҳалар амалга оширилгач, 10 мингдан зиёд иш ўрни яратилади.\nШунингдек, Қува ҳамда Олтиариқ туманларида мева-сабзавотчилик соҳасида қишлоқ хўжалиги кооперацияларини ташкил этиш, вилоятда 2019-2020 йилларда давлат-хусусий шериклик асосида 2 минг гектар майдонда боғ ва токзорлар барпо этиш, Олтиариқ туманидаги «Агро макс долина» корхонаси томонидан гўшт етиштириш ва қайта ишлаш кластерини ташкил этиш, Қўқон шаҳридаги «Kokand milk quality» МЧЖ томонидан сутни қайта ишлашни кенгайтириш бўйича инвестиция лойиҳалари, жорий йилда инновацион ютуқларни амалиётга жорий этган ҳолда ветеринария хизматини ривожлантириш, Фарғона шаҳрида «UZ-SEGANG» МЧЖ томонидан қишлоқ хўжалиги маҳсулотларини қайта ишлаш ва экспорт логистика маркази ташкил этиш, Фарғона водийсида сув ресурсларини бошқариш бўйича «Фаза-2» лойиҳаси, паррандачилик ва туяқуш боқишни, чорвачилик ва наслчилик ишларини ривожлантириш ва аҳоли даромадларини ошириш лойиҳалари тақдимоти ҳам ўтказилди.


Номус ва ажал (қисса) - НОМУС\nHome icon Бош саҳифа»Жаҳон адабиёти»Номус ва ажал (қисса) - НОМУС\nУлар нари кетишгач, Заур Темир, Тамби, Зураб ва яна бир неча Тўтараевлар ҳамроҳлигида юқорига, қизи қолган ғорга кўтарила бошлади. Ғорда фақт отни кўришди, Золийхон йўқ эди. Зураб ғор қоронғилигида ҳам отини таниб, ичида рақибини яна лаънатлаб қўйди.\nУлар Золийхонни қанча қидиришмасин, қанча чақиришмасин, жавоб бўлмади. Умидлари синиб пастга қайтиб тушишмоқчи бўлиб туришганда, ғор оғздан нарироқда, жар ёқасидаги майдончада оқ нарсага Зурабнинг кўзи тушди. Пастдаги олишув кафтдек кўриниб турадиган майдончада Золийхон беҳуш ётарди. Беҳуш қизни ўраб олганлар унга жимгина қараб туришди. Жимликни Заур бузди. У Тбау-уац-Иланинг гуноҳкорни жазолаганини, бу ҳақда илоҳий кечада Тбау чўққисида хабар берилганини, ниҳоят илоҳларининг яна бир ихтиёри амалга ошажагини, яъни Золийхоннинг Керимга хотин бўлажагини айтди.\nТемир унинг гапларини бўлмай эшитди. Кейин бош чайқаб, унинг кейинги башоратини қатъий равишда рад этди:\n-Тўтараевлар номус-ор нималигини яхши биладилар. Тўтараев ўғлонларида никоҳ кечаси ўйнаши билан қочиб кетган беҳаё қизга уйланиш одати йўқ!\nТуцатлар лаб тишлаб қолишди: Темир ҳақ!\nЗаур Керимнинг Золийхонга уйланиши худонинг иродаси эканини яна қайтариб айтди.\n-Ким билади, бунинг қизлик номуси қолганми ё йўқми?-деди Темир яна қайсарлик билан.\n-Бундай гумонга борма,-деди Тамби.-Биз уларни изма-из таъқиб қилиб келдик. Бунақа ишни ўйлашга ҳам фурсатлари бўлмаган.\nЯқиндагина номус йўлида якдил бўлганлар энди айнан номус масаласида айри-айри бўлдилар. Бирларининг гаплари иккинчиларига тўғри келмай, узоқ баҳслашдилар. Ниҳоят, куёвнинг келишини кутишга қарор қилдилар: “Золийхонга уйланадиган Керим нима деса шу бўлади”. Ҳануз беҳуш ётган Золийхонни бўрк устига олдилар-да, авайлаб кўтарганларича аста-секинлик билан пастга олиб тушдилар.\nҚизни йўл четига ётқизиб, тун совуғи таъсир қилмасин, деб устига бўрк ёпдилар. Куёвнинг қарорини билмай туриб тарқалишни ҳеч ким истамади. Йигитлар қоя панасида гулхан ёқдилар. Тўрт йигит таом келтиргани кетди.\nЗураб куёвнинг тутинган акаси, келиннинг яқин кишиси сифатида Золийхонга хизмат қилиш истагини билдирди. Дарё лабига тушиб папоғини муздек сувга тўлдиргач, аста юқорига чиқди-да, беҳуш қизнинг юзига сепди. Бахтсиз қиз ўзига келди. Қаддини кўтариб атрофига аланглади. Қаердалигини англади. Бир неча дақиқа илгари шу жойда юз берган даҳшатли фожиа яна кўз олдида гавдаланди. Кўзларини катта-катта очганича тебраниб ўтираверди. Бироздан сўнг тебранишдан тўхтаб, рўмолчасини олиб, юзини артди. Шундан сўнг гўё тошдек қотиб ўтирди.\nЗураб тун бўйи ундан кўз узмади.\nКуёв навкарлари билан висолга ошиқаётган Керим довонга етиб келганида қуёш анча баландлаган эди. Йўл бўйида тўпланиб турган одамларга кўзи тушиб, аввалига ажабланди. Яқинроқ келиб, танишларини, қариндошларини кўрди-ю, ҳайрати янада ошди. Отдан сакраб тушиши билан Зураб унга биринчи бўлиб яқинлашди. Абрекнинг келинни олиб қочгани, шу ерда қўлга тушганини шоша-пиша айтиб берди.\n-Урусхон қани?-деб сўради Керим, ғазабдан вужуди ёниб.\n-Ажали уни шу ерда кутиб олди,-деди Зураб камтарлик билан. Олишув ҳақида гапириб ўтирмади. “Вақти келганда бошқалардан эшитиб, билиб олар”, деб ўйлади.\nКеримнинг хаёли ҳозир бошқа муҳим масала билан банд, шу боис Урусхоннинг қандай ўлдирилгани билан қизиқмади:\n-Ана, бўрк устида ўтирибди. Керим, сен ундан...\nЗураб “шубҳаланма” демоқчи эди, Керим унинг гапини шарт узди:\n-Отам нима дейди?\n-Энди уйланиш ё уйланмаслигингни ўзинг ҳал қилар экансан.\nУлар тўпланиб турган одамларга яқинлашдилар. Салом-алик жимгина, ғоят совуқлик билан ўтди. Керимнинг кўзи йўл ёқасига тўшалган бўрк устида ухлаб ётган Золийхонга тушди. Заур номуси топталган куёви билан гаплашиб олиши зарур эканини англади.\n-Керим Тўтараев, мен ва менинг укаларим ҳозир сенинг қаршингда уятли ҳолда турибмиз. Сен ўз марҳаматингни аямай, туцатлар авлодидаги қизга уйланиш истагини билдирдинг. Аммо биз учун ҳам кутилмаган, кўз кўриб қулоқ эшитмаган шармандалик юз берди. Бизга ўғил бўлиб тутинган одам одатимизга хиёнат қилиб, қизни олиб қочди. Қиз зўрлаб олиб қочилганми ё ўз хоҳиши билан қочганми, буни биз билмаймиз. Аммо биз гуноҳ ишга қўл урмасларидан уларни тутдик. Энди ҳамма гап ўзингда қолди: унга уйланиб, уйингга олиб кетасанми ёки никоҳни рад этиб, қизимизни ўзимизга қайтариб берасанми?\nБу гаплар тўпланганларга маъқул келиб, ўзаро шивирлашиб олишди.\nҲаяжон ва қарама-қарши хислар тўфони таъсиридан Керимнинг чиройли юзи оқариб кетди. Нима деб жавоб беришни билмай, отасига нажот кўзи билан қаради. Темир ўғлини даврадан четроққа бошлади. Ёши улуғ Тўтараевлар ҳам унга эргашдилар.\nТемир ўғлининг эркини бутунлай ўзига бергани ҳолда Золийхонга уйланиш уни бахтли қила олмаслигини, энг муҳими – бундай беор қизни ўз оиласига қабул қилиш ўзига ҳам, ака-укаларига ҳам анча оғир кечишини таъкидлашни унутмади.\nКерим отасининг аҳволини тушуниб турса ҳам Золийхондан воз кеча олмайди. Бир неча йил мобайнида шу қиз ишқида азоб чеккан йигитнинг, маҳбубасига етишай деб турганда ундан юз ўгириши осонми? Қиз томондан муҳаббат бўлмаса-да, унга етишиш фикри ҳамон устун эди. Рақиби ҳалок бўлгач, севгиси йўли батамом тозаланганига ишонч ҳосил қилган эди.\n-Мен у билан гаплашиб кўрай,-Керим шундай деб қиз томон юрди.\nАммо отасининг овози уни тўхтатди. Темир уни ҳоли жойга бошлади:\n-Бир нарсани билиб қўй: номуси булғанган қизни уйимга олиб киришингга йўл қўймайман. Бу масалада ҳукм битта бўлади, шуни билиб қўй!\nКерим: “тушундим, ота!” дегандай қўлини кўксига қўйди-да, қиз томон юрди. Ғала-ғовур туфайли қуш уйқусидан уйғонган Золийхон уни кўриб, ҳурмати юзасидан ўрнидан турди. Унинг оқ шоҳи кўйлаги ғижимланиб кетгани йигитнинг назаридан четда қолмади. Керим номусига бу қадар оғир зарба берган қизга қараб, нима деб гап бошлашини билмай гарангсиб туриб қолди. Ўзини мафтун қилган гўзал чеҳрага қараб, ғам-алам булутининг қоронғи соясини илғади. Қизга бўлган нафрати ва ғазаби пича сусайди. Шу боис ҳам унинг овози майин ва беозор чиқди:\n-Золийхон, мен сени айбламайман. Севган одаминг ўлибди. Бундай ғамни кўтаришинг қийинлигини биламан. Аммо сен ҳам билиб қўй: сен севмаган кимса ҳали ҳам сени дейди, сендан воз кечишни хаёлига ҳам келтирмайди. Қалбингда унга ўрин бўлмаса ҳам, у сени уйига олиб кетишни истайди. У дунё ташвишларидан сени паноҳига олмоқчи. Унинг қанотида бўлсанг, балки ғамларингни аста-секин унутарсан.\nЙигит гапираётган пайтда қиз осетинларнинг одатига риоя қилмайди – бошини эгмайди, кўзларини ерга тикмайди. Тош каби қотиб қолгандай унга бақрайиб қараб тураверади. Қофқазлик эрлар ҳеч қачон хотинларни эркаламайдилар. Бунга кўниккан хотинлар ҳеч қачон улардан бундай лутф кутмайдилар. Ҳозир эса... ўзга ҳол юз берди. Ҳақоратларга лойиқ қизга бунчалар меҳрибонлик?.. Золийхон ўз қулоқларига ишонмаса ҳам, йигитнинг гапларидан кейин ғам тўла юраги юмшади. Кўрган даҳшатларидан кейин илк марта йиғи келиб, кўнглини бўшатди. Унинг кўзларидан қуйилган ёш сели ёноғидан оқиб, кўйлагига тушди. Қиз шундагина уни шунчалар севган Керимга бевафолик қилиб қанчалар гуноҳга ботганини сезди. Чекинган ғами ўрнини жиноятини англаш туйғуси, уят ва шармандалик ҳисси эгаллади.\nЗолийхон ўзини бошқара олмай қолди. Беихтиёр равишда йигит қаршисида тиз чўкди.\n-Оҳ, Керим! Нималар деяётганингни ўзинг биляпсанми? Мен сенинг бундай гапларингга муносиб эмасман!\nЧетда турганлар бу ҳолатни кўришиб “қиз кечирим сўраб ёлворяпти”, деб ўйлашди.\nКерим қизнинг гапини бўлди:\n-Золийхон, нима қилиш керак? Отам билан қариндошларим ихтиёрни ўзимга беришди. Энди сенинг истагингни билишим керак: мен билан бирга кетасанми?\n-Керим, сен мени ҳурмат қилмаслигинг, гапларимга ишонмаслигинг ҳам мумкин.\n-Золийхон,-деди йигит титроқ овозда,- ғамингга бефарқ эмасман, сенга ҳамдардман. Пушаймонингга ҳам, тавбангга ҳам ишонаман.\nҚиз йигитнинг бу марҳаматини қабул қила олмади. Кескин бош чайқади:\n-Мен бунга лойиқ эмасман. Мен сенга бевафолик қилдим. Ҳаддим сиғмаган одамга қўнгил қўйдим.\nКерим қизни кечиришни истайди:\n-Балки у сени қўрқитгандир... зўрлагандир?\n-Йўқ, мен ўз ихтиёрим билан унга эргашдим,-деди қиз яна ўжарлик билан.\n-Бўлар иш бўлиб ўтди,-деди соф қалбли Керим.-Тбау-уац-Иланинг ҳукми ижро этилди. Энди у худонинг ҳузурида ҳисоб беряпти. Сен билан иккимиз ҳали ер юзидамиз, қуёш нуридан баҳраманд бўляпмиз, илоҳимиз бизга ҳаётни инъом этди. Золийхон, мен сенинг жавобингни ҳозирнинг ўзида отамга етказишим керак. Агар сен ўзингни менинг олдимда айбдор деб ҳисоблаётган бўлсанг, нима учун гуноҳингни ювишни истамаяпсан? Ўтган гапларни унутайлик, мен сендан меҳримни аямайман. Сен кўп алам тортдинг. Кел, қўлингни бер, келажакдаги ҳаёт йўлларимизни бирлаштириб, биргаликда босиб ўтайлик. Шундай қилсак, бугунги зулматлар чекиниб, бизга ҳам нур кулиб боқар? Цагат Ламардонга қайтиб боришинг сенга жуда оғир бўлади. Охирги марта сўраяпман: мен билан бирга кетишни истайсанми?\nБу гаплардан кейин иложсиз қиз аста шивирлади:\n-Агар хоҳишинг шу бўлса, сен билан бирга кетаман. Умримнинг охиригача фақат сен учунгина яшайман.\nБундан мамнун бўлган йигит енгил таъзим қилиб орқасига ўгирилди, лекин асосий нарсани сўрамагани ёдига тушиб, тўхтади. Тўхтади-ю, аммо сўрашга тили бормади, истиҳола қилди. Лекин сўрашга мажбур эди, шу боис тутила-тутила сўз бошлади:\n-Золийхон... мени авф эт... яна бир нарсани... сўрашим керак... Буни сўрашни отам талаб қиляпти... У сени олиб қочганида... кечаси... кечирасан... ораларингда бирон нима бўлмадими?..\nКерим очиқ гапиролмагани билан, Золийхон унинг мақсадини уқиб, изза чекди. Нечоғли уятли бўлмасин, мажбурият юзасидан берилган саволга жавоб қайтаришга мажбур эди.\n-Йўқ, йўқ, Керим! Бунга... унинг вақти ҳам... имкони ҳам йўқ эди... Биз отга ўтира солиб шу ергача қочиб келдик. Ҳеч бир ерда тўхтамадик. Изма-из қувиб келишди.\nБу жавобдан кейин Керимнинг елкасидаги тоғ ағанагандай, енгил тин олди:\n-Мен шундайлигини билардим. Мен сенга ишонаман. Аниқлаштириб олганим яхши бўлди, Золийхон. Энди номусли қиз сифатида остонамизга қадам қўйишингни отамга айтаман.\nҚиз софдил бу йигитнинг орқасидан югуриб, ҳақиқатни айтмоқчи ҳам бўлди, аммо уят ва ғурури бунга йўл бермади. Ҳатто оёқлари ҳам ўзига бўйсунмай қолди. Унинг гуноҳи катта ва қўрқинчли аждаҳо қиёфасини олиб, қаршисида қад ростлади-ю, бутун оламни гулдиратиб қичқирди:\n-Билиб қўй, ҳой номуссиз қиз! Бу ҳам Тбау-уац-Иланинг жазоси!


Қовун пашшасига қарши кураш бўйича тавсиялар - Ўзбекистон Республикаси Қишлоқ хўжалиги вазирлиги\nҚовун пашшасига қарши кураш бўйича тавсиялар\n5 Июл 2014 00:00\nҚорақалпоғистон Республикасидаги фермер хўжаликлари далаларида ва томорқа ерларда полиз экинларидан – қовун, тарвуз, ошқовоқ турлари кўплаб экилиб, олинаётган ҳосилнинг асосий қисми озиқ-овқат сифатида фойдаланилиб келинмоқда. Бу маҳсулотларга бўлган кундалик эҳтиёжни тўла қондириш учун экин майдони ва ҳосилни ошириш бўйича кўпгина тадбирлар ишлаб чиқилган.\nАсосий мақсад – ҳудудда яшаётган инсон соғлом бўлиши учун бир йил давомида полиз маҳсулотларини истеъмол қилиш, тиббиёт меъёри сифатида белгилаб берилган ўртача меъёри 19,3 кг.га етказишдан иборат.\nБугунги кунда полиз экинлари маҳсулотлари миқдори қўйилган талабни тўла қониқтирмайди, сабаб, олинаётган ҳосилнинг паст бўлиши ва фермер хўжалиги далаларида, томорқа ерларида экилаётган полиз экинлари майдонининг қисқариб кетаётганидир.\nШуни таъкидлаш лозимки, мазкур муаммонинг келиб чиқиш сабабларидан бири – бу полиз экинларида зараркунанда-ю, касалликларнинг кенг миқёсда пайдо бўлишидир. Жумладан, 2001 йилдан кейин кенг миқёсда қовун пашшасининг кўпайиши, зарари максимал миқдорга етиши ва бундай зараркунандаларга қарши кураш тадбирлари ўз вақтида фермер хўжаликлари далаларида жорий этилмаслигидадир.\nКузатув натижаларига қараганда, қовун пашшаси тарқалиши ва зиёнини бошқа турларга нисбатан фарқ этади. Қишловдан чиққан етук зоти май ойида қовун даласида пайдо бўлиши, август ойига қадар ҳосилнинг 90–95% нобуд бўлишига олиб келади ва бошқа полиз далаларига ҳам тез суръатда тарқалади.\nЗараркунанда кўп йиллар давомида Қорақалпоғистон Республикаси ва Хоразм вилояти ҳудудида зарар келтириб келган бўлса, йиллар ўтиши билан бошқа ҳудудларга, жумладан 2009–2010 йиллари Бухоро, Жиззах, Тошкент, 2011–2012 йиллари Қашқадарё ва Сурхондарё вилоятларига тарқалгани қайд этилди.\nМуаммонинг янада мураккаблашишининг олдини олиш учун қовун пашшаси ривожининг биоэкологик ҳусусиятларини ҳисобга олган ҳолда қарши кураш тадбирларини тавсиялар асосида ўтказиш талаб этилади. Зараркунанда август ойи охири сентябрь ойида озиқланган полиз экинлари меваларидан чиқиб, тупроқнинг 3–20 см устки қаватида махсус жой тайёрлаб ғумбак фазасида қишлаб чиқади.\nҚорақалпоғистон шароитида ўтказилган тадқиқотларда қовун пашшаси етук зоти 2011 йил 2 июнь, 2012 йил 30 май, 2013 йил 31 майда далада кузатилиб, биринчи авлоди полиз экинларининг 10–30 % меваларида ривожланган. Зараркунанданинг ушбу авлодига қарши кураш тадбирлари ўтказилмаган қовун далаларида иккинчи авлоди 80–90% меваларни зарарлаб сони максимал ҳолида қишловга кетганлиги кузатилди. Оналик етук зоти қовун мевалари пайдо бўлиши билан (диаметри 3–5 см бўлганида) пўстини тешиб, ичига тухум қўяди.\nТухумдан чиққан қурти ҳаракат қилиб, озиқланиб, йўл солиб, меванинг уруғи жойлашган ўртасига қараб секин сурилади ва бу жойлар қаттиқ, зич ҳолатга келиб, қорамтир рангга ўзгариб чирийди ва истеъмолга яроқсиз бўлиб қолади. Тўлиқ озиқланган қурти ташқи пўстини тешиб чиқиб, тупроқда ғумбакка айланиб, вегетация даврида 3 марта авлод беради. Кўриниб турганидек, қовун пашшасининг етук зоти ўсимлик барглари орасида бўлса, қуртлари мева ичида, ғумбаги тупроқда яшайди. Ушбу хусусиятларини ҳисобга олиб зараркунандага қарши барча кураш тадбирларини етук зоти, тухуми, қуртлари ва ғумбакларини йўқ қилиш учун аниқ воситалар ёрдамида, маълум муддатларда олиб бориш зарур.\nЎтказилган илмий тадқиқотлар натижасида зараркунанданинг қишловга кетган ғумбакларини йўқ этиш учун ҳудуддаги полиз далаларни октябрь ойида 25–30 см чуқурликда ҳайдаб, 20–25 кундан сўнг шўр ювиш мақсадида, сув берилади ва қиш давомида далада муз пайдо бўлиши тадбирнинг самарадорлигини оширади. Шунда қовун пашшаси ғумбаги қишлаётган махсус жой бузилиб ғумбаклар қишлаб чиқиш даврида тўла нобуд бўлади.\nДалада пайдо бўлган етук зотига қарши полиз экинларида қўллаш учун тавсия этилган кимёвий препаратлар эрталаб соат 5–8 оралиғида, махсус агрегатлар ёрдамида ишлов берилиб зараркунанда йўқ этилиши керак. Тадбирларни далада бир вақтда олиб бориш тавсия этилади. Демак, қовун пашшаси ривожланиши кузатувлари бўйича зараркунанданинг биринчи авлоди 30 % меваларда пайдо бўлишини ҳисобга олиб, қурти ва ғумбагини йўқ этадиган ускуна «тутқич» ёрдамида кураш тадбирларини олиб боришни ишлаб чиқаришга жорий этиш зарур.\nЗараркунанда етук зоти меваларга тухум қўйган жойларида қизил-жигарранг чиқиндилар пайдо бўлиб, кўзга кўринганини ажратиб олиб, тагига махсус ускуна қўйиб биринчи авлодининг қурт ва ғумбакларини 100 % йўқотиш талаб этилади. Шундай қилиб, қовун пашшаси ғумбагини кузда тупроқни ҳайдаш, биринчи авлоди етук зотини кимёвий кураш, қурти ва ғумбагини махсус ускуна ёрдамида йўқ этиш орқали тарқалишининг олди олинади.


BBC Uzbek - O'zbekiston - 'АҚШ Ўзбекистонда йирик ҳарбий марказ очади'\nСўнгги янгиланиш 23 август 2012 - 14:22 GMT\nАҚШ-Ўзбекистон алоқалари яна илимоқда\n"Коммерсант" нашри Тошкент ва Вашингтон ўртасидаги сўнгги музокараларни ўрганиб, яқин орада Ўзбекистонда АҚШнинг йирик ҳарбий маркази очилиши ҳақида хабар бермоқда.\nУшбу марказ минтақада энг йириги бўлади.\nИлгарироқ, Ўзбекистон раҳбарияти ўз ҳудудида ҳеч бир хорижий давлат ҳарбий базаси бўлмаслигини эълон қилганди.\nШу боис янги марказ ҳарбий базалардан қандай фарқ қилиши мумкинлиги ва унинг фаолияти ҳамда ҳарбий ваколати нималардан иборат бўлиши аниқ эмас.\nБироқ бош эътибор Афғонистон ҳамда Марказий Осиёда тинчликни сақлашга қаратилиши айтилмоқда.\nЯнги марказ Ўзбекистоннинг қаерида очилиши маълум эмас. 2005 йилги Андижон хунрезлиги ортидан Ўзбек ҳукумати Қарши яқинидаги "Хонобод" базасидаги АҚШ ҳарбийларини чиқариб юборган эди.\nАммо Сурхондарёдаги аксар олмонлар фойдаланаётган "Кўкайди" базаси ҳеч қачон фаолиятини тўхтатмаган.\nБугун эса Афғонистонни ташқи дунё билан ягона темир йўл ёрдамида боғлаётган ва ўнғай автомобиль йўлига эга Ўзбекистон Афғонистондаги НАТО кучлари чиқиб кетганидан кейин ҳам муҳим мамлакат бўлиб қолиши кутилмоқда.\nБи-би-си Ўзбек Хизмати "Коммерсант" нашрида "Марказий Осиёни базалар бўйича бўлишмоқда" сарлавҳали мақола муаллифларидан бири Елена Черненкони суҳбатга тортиб, аввало, хорижий ҳарбий база очилишига Ўзбекистон йўл қўймаслигини айтаётган бир пайтда, АҚШ ҳарбий маркази очилиши ҳақидаги хабарлар қанчалик тасдиғини топган, деб сўради.\nЕлена Черненко: Ўзбекистон Ташқи ишлар вазирлигига яқин манбаларимизга кўра, бу мавзуда музокаралар бошланиб кетган. АҚШнинг сиёсий ва ҳарбий мулозимлари билан ўтган сўнгги учта учрашувда Ўзбекистон тарафи мазкур масалани мубояса этган. Яқинда Роберт Блейк Ўзбекистонга келди. Келаси ойлар ичида АҚШ Давлат котиби Ҳиллари Клинтон Тошкентга келади ва айни масала юзасидан якуний музокаралар кечиши мумкин.\nБи-би-си: Ўзбекистон ҳукумати Андижон воқеалари ортидан Қаршидаги АҚШ ҳарбийларини чиқариб юборганди. Яъни ишончлилик нуқтаи назаридан олганда, Вашингтон нега ҳарбий марказ очиш учун яна Ўзбекистонни танлаяпти?\nЕлена Черненко: Аввало, Америка кучлари Афғонистондан чиқиб кетишмоқда ва бу ўринда шимолий йўлак сифатида Ўзбекистон энг муҳим давлатдир. Ўзбекистонсиз бу йўлак иш бермайди. Чунки Афғонистондаги ягона темир йўл Ўзбекистондан ўтади. 2014 йили НАТО кучлари чиқиб кетгач, минтақада вазият ёмонлашиб кетмаслиги учун ҳам Ўзбекистон билан алоқаларни мустаҳкамлаш муҳимлигини Америка тушуниб турибди. Шу боис Вашингтон Тошкент билан муросага бораётган кўринади.\nБи-би-си: Ҳали яқинда ҳам Президент Каримов Ўзбекистон ҳудудида ҳеч қандай хорижий ҳарбий база очилмаслиги ҳақида айтган эди. Ҳозир айтилаётган йирик ҳарбий марказ очилса, у ҳарбий базадан қандай фарқ қилиши мумкин? Яъни ҳарбий марказ қанақа бўлади?\nЕлена Черненко: Бу ерда терминологик фарқлар бор. Дарҳақиқат, Президент Каримов бу борада айтган ва айни мавқени Ўзбекистон парламенти ҳам тасдиқлаган. АҚШ вакиллари ҳам Ўзбекистонда узоқ муддатли ҳарбий база очмаймиз, дейишган. Лекин кузатувчиларга кўра, унинг номи ҳарбий база бўлмайди ва балки тезкор ҳаракат маркази, деб аталади. Бу ном ўзгариши ҳам мумкин, лекин фақат "база" деган сўз ишлатилмайди. Бўлмаса, Ўзбекистондаги бу марказда ҳам барибир Америка ҳарбийлари ва қуроллари бўлади. Мазкур марказ фақат Афғонистонга яқин жойда, доимо тайёр туриш учун муҳим, дейилмоқда. Улар ушбу база Россия ва ё Хитойга қарши эмас, балки фақат минтақада бирон низо чиқмаслиги учун очилмоқда, дейдилар.\nБи-би-си: Мана қўшни Қирғизистонда Россия базаси бор. У ердаги Америка базасига қарашлар эса анчайин адоватли. Энди агар Вашингтон Ўзбекистонда бу каби йирик ҳарбий марказ очса, унда марказий Осиёдаги сиёсий вазият таранглашиб кетмайдими?\nЕлена Черненко: Менимча, янги марказ ростдан ҳам вазиятни таранглаштиради. Чунки мана ҳали фақат музокаралар кечаётган бир паллада ҳам Россияда айни марказ очилиши режасига қарши адоватли қарашлар юзага келмоқда. Москва учун Қирғизистонда ягона ва мажмуий бир ҳарбий база очиш, Россиянинг Марказий Осиёдаги ҳарбий иштирокини мустаҳкамлашга хизмат қилади. Шу боис биқинида АҚШ байроғи ҳилпираб турган бошқа бир ҳарбий марказ очилиши Кремлга хуш ёқмаслиги аниқ. Яқин йилларда Марказий Осиё зиддиятлар кучаяди, дейишни истмасдим. Аммо минтақада рақобатлар кесишаётган кўринади.\nБи-би-си: Агар бу каби танглик юзага келса, нега унда Ўзбекистон ҳукумати ўз ҳудудида ушбу марказни очишга рози бўлиши мумкин? Яъни Ўзбекистон бундан фойда кўради?\nЕлена Черненко: Ушбу масалада аниқ гап айтиш қийин. Чунки айни ҳамкорлик қандай шартлар асосида кечишини билмаймиз. Аниқ бўлгани - Афғонистондан олиб чиқиладиган ҳарбий-техника ва бошқа жиҳозларнинг жуда катта қисмини Ўзбекистон олади. Чунки АҚШ бу ҳарбий техникани минтақада қолдиришни истайди. Яъни Афғонитсондами ва ё Марказий Осиёнинг бошқа жойидами бирон низо чиқса ва ё вазият ёмонлашса, ана шу ҳарбий техникани ишга солиш мумкин. Бу эса Ўзбекистон ҳукумати учун жуда манфаатли. Менимча, айни ҳамкорлик Ўзбекистон ҳукуматининг мавқеини ҳам кучайтиради.\nБи-би-си: Ҳарбий марказ очиш ва ҳамкорликни кучайтириш олдидан АҚШ тарафи Ўзбекистондан инсон ҳуқуқлари ва демократияга оид аҳволни яхшилашни талаб қилганми?\nЕлена Черненко: Биз Нью Йоркда ҳам бу саволнинг ҳуқуқий жиҳатларни ўргандик. Чунки жорий йил бошида АҚШ тарафи Ўзбекистонни ҳарбий ёрдам кўрсатиб бўлмайдиган давлатлар рўйхатидан чиқарди. Шу асосда ҳозиргидек ҳарбий ҳамкорлик имкони юзага келган. Яъни Ўзбекистонга энди ҳарбий кўмак кўрсатиш мумкин. Лекин Ўзбек ҳукумати билан бу каби ҳарбий ҳамкорликни йўлга қўйиш учун, Ўзбекистон инсон ҳуқуқларини яхшилаш йўлида аниқ қадамлар қўяди, деб АҚШ Президенти маъмурияти оталиққа олиши талаб қилинади.\nБарак Обаманинг Ўзбекистонга ҳарбий ёрдам бериш режаси норозиликларга етаклаган